Siapa Sebenarnya Pemerintah Hong Kong?

Bagi pemerhati politik Hong Kong - apa yang sedang berlaku sebenarnya layak dikatakan tidak mengejutkan. Ancaman rusuhan dan keganasan di Hong Kong sudah muncul beberapa kali dalam insiden lebih kecil, konsisten sehinggakan dianggap sebagai rutin hidup. Tidak salah kalau Hong Kong dikatakan 'ibu negara kepada masyarakat protes.'

Hong Kong adalah sebuah bandar mewah, bermajoriti penduduk golongan pertengahan jadi masyarakat mereka sepatutnya terletak dalam kumpulan rasional namun entah di mana silapnya - rusuhan kecil kini merebak menjadi besar sehingga sukar lagi dibendung.

Dalam situasi sebegini, masyarakat khasnya pada peringkat individu akan terpaksa memilih untuk berpihak di mana - menyokong atau menolak penunjuk perasaan dan ini adalah satu situasi yang sangat sukar dikawal serta diatasi. Usaha untuk memahami kaedah terbaik sebagai solusi masalah ini perlu dicapai dengan melihat kembali apa sudah berlaku dan apa hala tuju Hong Kong di masa akan datang.

Namun, satu persoalan besar yang seringkali diajukan tanpa sebarang jawapan konkrit dapat diberikan - siapa sebenarnya pemerintah Hong Kong?

Pada tahun 1997, ketika penyerahan semula Hong Kong ke China oleh penjajah British, prinsip 'satu negara dua sistem' diperkenalkan bagi membolehkan Hong Kong ditadbir. Di bawah prinsip ini, pemerintahan Hong Kong diletakkan dibawah bidang kuasa Ketua Eksekutif dan Kerajaan Hong Kong Special Autonomous Region atau HKSAR.

Pengaruh China di Hong Kong lebih kepada simbolik, melalui hubungan diplomasi di antara kedua-dua kerajaan. Dari segi undang-undang, tidak ada bukti menunjukkan China mempunyai kuasa mentadbir dan mengurus Hong Kong secara terus.

Walaupun begitu, kerajaan China tetap tidak dapat lari daripada memperkenalkan beberapa langkah dalam usaha untuk menunjukkan wujudnya peluang campur tangan mereka dalam pentadbiran Hong Kong. Cubaan untuk meminda Hong Kong Basic Law artikel 23 dan Undang-Undang Ekstradisi ke atas rakyat Hong Kong tidak berjaya.

Namun tidak dapat dinafikan hubungan antara kedua-dua kerajaan tetap memberi faedah besar kepada Hong Kong, khasnya dari segi ekonomi. Hubungan dua hala antara kedua-dua kelompok masyarakat daripada aspek kemasyarakatan, ekonomi dan hubungan interaksi membawa kepada kepesatan ekonomi mereka yang terlibat - namun China dilihat tetap akur serta hormat akan prinsip 'satu negara dua sistem' yang dimaktubkan dahulu.

Bagi menjalankan pentadbiran dengan berkesan, HKSAR sejak awal lagi memilih untuk menjalankan sistem pengasingan kuasa kepada 3 bahagian - eksekutif, perundangan dan kehakiman. Tidak ada pihak benar-benar dilihat menguasai pemerintahan Hong Kong.

Cabang perundangan Hong Kong dilihat tidak mempunyai kuasa yang cukup untuk memerintah, sementara HKSAR sendiri tidak dibenarkan menguasai atau mempengaruhi bidang kehakiman mereka. Manakala cabang eksekutif Hong Kong pula hanya meneruskan legasi yang ditinggalkan sejak zaman British Hong Kong semata-mata. Hanya pengenalan jawatan Ketua Eksekutif membezakan Hong Kong dahulu dan sekarang.

Apa yang lebih membuatkan politik Hong Kong seakan tiada hala tuju, adalah lemahnya pengaruh parti politik ke atas masyarakat Hong Kong. Ini menyebabkan mana-mana individu yang memegang jawatan Ketua Eksekutif atau ketua kerajaan Hong Kong, kebiasaannya akan menggunakan simbolik perkhidmatan awam sebagai pengganti kepada organisasi parti.

Ini menyebabkan Ketua Eksekutif berdepan kesukaran dalam bertindak sebagai seorang pengantara neutral dalam kerajaan dengan nasib Ketua Eksekutif itu, ditentukan oleh sokongan atau tekanan golongan penjawat awam di Hong Kong.

Disebabkan ketiadaan platform politik yang kukuh, HKSAR gagal melakukan banyak perubahan sejak ditubuhkan. Undang-undang sukar diperkenal atau dipinda, polisi sukar dilaksanakan akibat daripada tekanan pihak bukan kerajaan. Akhirnya, jawatan Ketua Eksekutif sendiri walaupun menjadi ketua kerajaan - tidak mempunyai kuasa yang cukup untuk benar-benar memerintah dengan efektif.

Satu persoalan yang menarik untuk difikirkan adalah apakah apa yang berlaku di Hong Kong sekarang, merupakan kesan manipulasi pihak luar, khasnya kuasa barat? Berikutan status Hong Kong sebagai bekas koloni Britain, majoriti undang-undang yang terus diguna pakai selepas penyerahan semula oleh British - masih lagi mengekalkan apa yang ditinggalkan penjajah.

Tidak ada perubahan besar dilakukan bagi menukar atau menambah baik sistem yang diamalkan di Hong Kong, daripada mana-mana pihak; disebabkan oleh kebanyakan pihak terlibat lebih gemar mengekalkan saja prinsip 'mengikut undang-undang sedia ada.' Disebabkan ketiadaan perubahan ini, Hong Kong boleh dilihat sebagai 'koloni tidak rasmi' Britain kerana masih banyak undang-undang dan akta yang ada - membenarkan campur tangan Britain sekiranya mereka mahu.

Undang-undang sedia ada inilah yang dilihat menjadi punca utama mengapa kuasa-kuasa luar khasnya negara besar dunia bebas membicarakan tentang isu di Hong Kong, tanpa mencetuskan konflik diplomasi yang besar. Sistem itu dilihat menjadi pengimbang kepada pengaruh HKSAR di negara mereka sendiri, dalam memastikan keadilan dan perjalanan kerajaan tidak bercanggah dengan prinsip-prinsip dunia.

Sesuatu yang jarang diperkatakan adalah kesan penjajahan ke atas generasi muda Hong Kong. Sistem pendidikan yang ditinggalkan British serta diteruskan Hong Kong, dilihat menjadi punca utama mengapa masalah di Hong Kong berlanjutan sehingga kini. Sistem pendidikan mereka melahirkan generasi muda yang lahir selepas 1997, lebih berkiblatkan sentimen anti-China berbanding anti-British dan mereka inilah yang menjadi tulang belakang pada gerakan pemisahan Hong Kong - supaya dimerdekakan dari China sepenuhnya.

Prinsip 'satu negara dua sistem' dilihat menjadi punca utama tarik tali antara China dan rakyat Hong Kong berlaku. Kerajaan China berulang kali mengingatkan bahawa mereka (China dan Hong Kong) adalah satu negara, sementara rakyat Hong Kong pula lebih gemar mengutamakan 'dua sistem' berbeza - keluar dari pengaruh China. Di tengah-tengah pergelutan ini adalah HKSAR yang terpaksa mengambil kira pandangan kedua-dua pihak tanpa benar-benar boleh bertindak.

Punca terbesar rusuhan yang berlaku disebabkan pengenalan undang-undang ekstradisi oleh China dilihat sebagai satu tindakan gopoh kedua-dua buah kerajaan terbabit - sehingga mengakibatkan HKSAR hilang kawalan ke atas negara.

Pada ketika ini, HKSAR dilihat di luah mati emak, ditelan mati bapak; dikekang daripada pelbagai sudut disebabkan oleh kelemahan dalam pembentukan sistem kerajaan sendiri, serta ditekan oleh negara luar yang akan mencari sebarang kesilapan mereka dalam menguruskan insiden-insiden rusuhan yang berlaku. Kelemahan ini, menyebabkan situasi ala anarki mula menjadi solusi kepada kekusutan masyarakat Hong Kong.

Individu serta pihak yang cuba membawa kepentingan kepada masyarakat disisihkan, digantikan dengan mereka yang mengambil kesempatan ke atas huru-hara yang timbul. Tanpa ada pemusatan kuasa dilakukan bagi membolehkan satu pihak benar-benar menguasai tampuk pemerintahan, sukar untuk Hong Kong kembali stabil.

Situasi sedia ada dijangkakan akan berterusan dan akan terus berterusan berulang kali, selagi mana China, HKSAR dan rakyat Hong Kong sendiri tidak dapat menjawab - "siapa perintah Hong Kong sebenarnya?"

Artikel ini adalah terjemahan dan olahan semula artikel Who rules Hong Kong yang diterbitkan oleh ThinkChina.


5 Nama Kumpulan Rock Yang Berunsurkan Elemen Agama

Industri muzik mampu melahirkan ikon-ikon dunia yang akhirnya menjadi ikutan masyarakat sekelip mata.

Namun disebalik ikon-ikon ini, pasti wujud elemen-elemen spiritualiti yang diketengahkan sama ada secara atau tidak sengaja - tanpa disedari atau tidak disedari peminat mereka.

Kumpulan rock khasnya gemar menyelitkan elemen-elemen spiritual atau aspek kerohanian ke dalam muzik dan ada juga yang terang-terang mengambil istilah atau kepercayaan sesuatu agama, untuk digunakan sebagai label mereka.

Wujud banyak kumpulan rock yang menggunakan nama yang jelas diambil daripada pengaruh sesetengah agama dan berikut - adalah lima yang paling besar dalam sejarah industri muzik dunia.

Black Sabbath adalah sebuah kumpulan metal dari England yang ditubuhkan pada tahun 1968.

Dianggap sebagai salah satu kumpulan berstatus legenda dalam industri hiburan, Black Sabbath sangat terkenal dengan persembahan mereka yang agak berunsurkan mistik.

Vokalis kumpulan itu, Ozzy Osbourne pernah menggigit dan memutuskan kepala seekor kelawar semasa mengadakan persembahan.

Ini kerana mereka mahu membawakan mesej yang berlawanan dengan apa yang dikatakan sebagai Sabbath, bagi orang Yahudi. Sabbath adalah hari di mana penganut agama Yahudi akan berehat serta lebih banyak mengamalkan ibadat mereka.

Disebut dalam bahagian permulaan Genesis dalam kitab Bible, hari Sabbath atau Shabbath merupakan hari ketujuh di mana mereka perlu berehat bermula daripada waktu senja hari Jumaat sehinggalah muncul tiga bintang di langit pada malam Sabtu.

Dalam dunia moden, sambutan Sabbath kini disertakan dengan program yang dinamakan sebagai Shabbaton di mana majlis pengisian ilmu akan dilakukan, melibatkan kumpulan penganut kecil atau lebih besar.

Istilah 'Lamb of God' merupakan istilah yang digunakan bagi merujuk Jesus Christ sendiri, menurut kepercayaan orang-orang Kristian.

Dalam John 1:29, Jesus disebutkan sebagai 'Lamb of God' akan bertanggungjawab menanggung kesemua keburukan dan kejahatan di muka bumi.

Dianggap sebagai salah satu pegangan asas dalam kepercayaan ajaran Kristian, istilah 'Lamb of God' boleh juga disebutkan dalam bahasa Latin 'Agnus Dei'.

Ekoran daripada elemen inilah kambing biri-biri dianggap sebagai salah satu simbol kesucian dan kebenaran ajaran Kristian, sering diguna menghiasi dinding dan tingkap gereja.

Kugiran metal Lamb of God pula merupakan sebuah kumpulan muzik keras yang memulakan karier dengan nama 'Burn the Priest.'

Bagaimanapun, ekoran rasa gusar dikaitkan sebagai sebuah kugiran pemuja syaitan - 'Burn the Priest' yang sempat mengeluarkan album pertama mereka dengan judul serupa memilih untuk menggunakan nama 'Lamb of God.'

Antara kugiran dari Britain yang berjaya memecah pasaran Amerika Syarikat seterusnya popular di seluruh dunia, Muse secara teknikalnya merupakan sebuah kumpulan muzik yang sangat mengagumkan.

Dari satu album ke satu album mereka tidak pernah statik serta tidak takut bereksperimentasi dalam menghasilkan melodi jenis baru.

Nama 'Muse' yang digunakan kugiran tersebut datangnya daripada kisah-kisah kepercayaan dan mitologi orang Yunani lama, berkisar kepada sekumpulan Dewi yang tinggal di Gunung Helicon, Greece ketika ini.

Dipercayai wujud dalam kelompok 9 orang, kumpulan Dewi Muse ini merupakan anak kepada Dewa Zeus serta Mnemosyne - dinamakan Calliope yang bertindak sebagai ketua mereka.

Lapan orang lagi 'Muse' adalah Euterpe, Clio, Thalia, Melpomene, Terpsichore, Erato, Polymnia dan Urania.

Setiap satu Dewi Muse membawakan perwatakan yang berbeza serta kerap kali dijadikan inspirasi kepada pembinaan ukiran-ukiran tugu masyarakat Yunani purba.

Avenged Sevenfold merupakan sebuah kumpulan metal daripada California yang terkenal serta mempunyai peminat di seluruh dunia.

Mula aktif sejak tahun 1999, pada mulanya genre yang dimainkan mereka lebih keras sebelum mula berubah menjadi lebih ringan selepas menandatangani kontrak dengan Warner Records.

Terma 'avenged sevenfold' merupakan istilah yang digunakan dalam kitab Bible - disebutkan secara khusus sebanyak 12 kali melibatkan kisah berkaitan anak-anak kepada pasangan Adam dan Eve, iaitu Cain dan Abel.

Selepas Cain melakukan pembunuhan pertama di dunia dengan membunuh adiknya Abel atas sebab dendam, Cain dihukum atas perbuatannya.

Dikatakan, salah seorang waris kepada Cain iaitu Lamech, generasi ke 6 keturunan Cain diingatkan agar tidak membalas dendam terhadap hukuman yang dikenakan ke atas Cain.

Sekiranya Cain dihukum 7 kali seksaan, mereka yang membalas dendam bagi pihak Cain akan dihukum 77 kali seksaan yang diterima Cain. Dalam bahasa Hebrew/Ibrani, avenged sevenfold diterjemahkan sebagai 'naqam shibathayim.'

Kami rasa nama itu turut sesuai untuk dijadikan nama kumpulan metal di Malaysia.

'Nirvana' dipilih sebagai nama kumpulan mereka berikutan gambaran yang dibawa perkataan tersebut melambangkan ketenangan dan keindahan hakiki.

Walau bagaimanapun pada awalnya wujud dua kumpulan yang menggunakan istilah ini sebagai nama rasmi mereka, satu dari Seattle dan satu lagi kumpulan yang kurang terkenal namun muncul lebih awal pada tahun 1965; kini lebih dikenali sebagai 'British Nirvana.'

Daripada aspek agama, 'nirvana' merupakan satu tahap yang didambakan penganut agama Buddha - diletakkan sebagai makam atau tahap tertinggi seseorang yang hidup di dunia yang membawa kepada kesucian diri.

Hanya dengan mencapai 'nirvana' atau 'nibbana' membolehkan seseorang mengalami kelahiran semula kali terakhir dalam keadaan jiwa yang tenang, gembira dan bersih tidak lagi terikat dengan kehendak dunia.

Seseorang yang telah mencapai tahap 'nirvana' dikategorikan kepada dua kumpulan.

Kumpulan pertama adalah mereka yang mencapai 'nirvana' semasa hidup, digelarkan sebagai 'sopdhisesa nibbana'. Kedua adalah mereka yang mencapainya selepas mati, dipanggil 'nir upadhisesa nibbana.'

Kedua-dua cabang ajaran Buddha iaitu cabang Thevarada dan Mahayana mempunyai kefahaman serta pandangan yang agak berbeza tentang tahap 'nirvana' sebenar yang mampu dicapai, serta  mempunyai kelainan pada bentuk penekanan yang difokuskan dan matlamat yang digalakkan cuba dicapai dalam mengejar 'nirvana.'


Kisah Kampung yang Dipenuhi Patung 10 Kali Ganda Melebihi Penduduk

Ini adalah kisah mengenai sebuah kampung unik yang terletak di Wilayah Tokushima, Pulau Shikoku. Pulau Shikoku adalah pulau terkecil di antara empat pulau utama di Jepun. Walaupun unik, kampung yang diberi nama Nagoro ini dianggap seram oleh kebanyakan orang.

Sejak sekian lama, ramai penduduk kampung ini telah meninggal dunia atau berhijrah ke bandar seperti Osaka dan Tokyo. Kini, Nagoro  hanya mempunyai populasi seramai beberapa puluh orang sahaja.

Apa yang membuatkan kampung ini unik dan seram adalah majoriti "penduduknya" yang terdiri daripada patung bersaiz manusia. Nagoro yang juga digelar "Kampung Patung" ini mempunyai jumlah patung lebih dari 10 kali ganda populasi penduduknya.

Patung-patung ini dihasilkan oleh seorang penduduk asal kampung ini iaitu Ayano Tsukimi yang berpindah semula ke kampungnya pada awal tahun 2000. Dia mewujudkan patung-patung ini untuk mengisi kekosongan dan kesepian di kampungnya.

Nagoro pada asalnya mempunyai sekitar 300 orang penduduk tetapi jumlahnya semakin menurun dari tahun ke tahun. Menurut Ayano, 69, hanya terdapat 27 orang sahaja yang masih tinggal di Kampung Nagoro.

Pada mulanya, Ayano hanya bertujuan untuk menghasilkan patung atau "orang-orang" bagi mencegah burung daripada memakan tanaman di ladangnya. Dia menggunakan pakaian lama bapanya untuk dipakaikan pada patung-patung itu.

Ayano berkata, ada seorang petani lain pernah menegur patungnya itu kerana dia menyangka ia adalah ayah Ayano yang sedang bekerja di ladang. Sejak itu, Ayano tidak pernah berhenti mencipta patung bersaiz manusia.

Setiap patung dihasilkan dengan menggunakan kayu. Kemudian dia akan mengenakan pakaian pada patung itu dan diisi pakaian itu dengan surat khabar lama. Dia menjahit tangan dengan wajah patung menggunakan kain renda manakala bulu digunakan untuk menghasilkan rambut patung.

Untuk menjadikan patungnya lebih cantik, dia mewarnakan bibir dan menyolek pipi patung. Menurut Ayano, dia hanya mengambil masa tiga hari untuk menghasilkan sebuah patung bersaiz manusia yang kini bertaburan di sekitar kampung.

Di sekolah kampung itu, Ayano meletakkan 12 patung bersaiz kanak-kanak di meja masing-masing dalam kelas seolah-olah mereka sedang belajar. Sekolah itu sebenarnya telah ditutup beberapa tahun yang lalu kerana tiada murid.

Ayano menyatakan perasaan sedihnya kerana di Kampung Nagoro tiada lagi kanak-kanak. Orang termuda yang berada di kampung itu berusia 55 tahun. Dia menempatkan banyak lagi patung di serata kampung seperti di hentian bas, kedai runcit terbengkalai dan beberapa tempat lain.

Walaupun tidak pernah bercakap, patung-patung ini mengingatkan Ayano kepada Nagoro yang pernah dikenalinya. Dahulu, sekitar 300 orang yang tinggal di kampung ini bekerja dalam industri perhutanan dan kerja pembinaan empangan.

Nasib yang menimpa Nagoro ini sebenarnya berlaku di seluruh Jepun. Sebagai negara ekonomi ketiga terbesar dunia, Jepun bergelut dengan masalah penurunan populasi, kadar kelahiran yang rendah dan kebergantungan hidup yang tinggi.

Jepun juga semakin menjurus ke arah negara "warga emas" dunia apabila 28 peratus daripada populasinya adalah individu berusia 65 tahun ke atas. Laporan terkini kerajaan menunjukkan 27.7% peratus daripada 127 juta orang berusia 65 tahun (satu daripada empat orang). Jumlah ini dijangka akan meningkat sehingga 37.7% pada tahun 2050.

Menurut ahli ekonomi di Institut Penyelidikan Jepun, Takumi Fujinami, ramai orang tinggal di kampung-kampung selepas Perang Dunia Kedua apabila perhutanan dan pertanian menjadi pemaju ekonomi utama negara itu. Bermula awal tahun 1960-an, orang-orang muda mula berhijrah ke bandar besar seperti Tokyo.

Ini kerana ekonomi berkembang dengan pesat di Tokyo dan kawasan perindustrian lain ketika itu. Memandangkan peluang pekerjaan dan pendapatan yang besar, ramai anak muda berhijrah keluar dari kampung mereka.

Walaupun Perdana Menteri Jepun, Shinzo Abe, berjanji untuk menghidupkan semula kawasan-kawasan luar bandar dengan menyalurkan dana berpuluh-puluh billion yen, ia tetap tidak cukup untuk menghentikan orang muda daripada berhijrah ke bandar besar.

Tambah Abe lagi, lebih ramai orang diperlukan untuk berpindah ke kawasan-kawasan yang mengalami kekurangan populasi tetapi langkah pemulihan ini agak sukar dilakukan.

Pelbagai masalah dan rintangan yang menyukarkan orang muda untuk kembali bekerja di kawasan luar bandar seperti kadar pendapatan yang rendah dan keadaan kerja yang tidak menyeronokkan. Menurut Abe, kebanyakan syarikat-syarikat luar bandar memberikan cuti yang lebih sedikit berbanding di Tokyo.

Walaupun pelbagai usaha yang dilakukan kerajaan itu tidak membantu penduduk Nagoro bertambah tetapi patung-patung Ayano telah berjaya menarik pelancong dari dalam dan luar negara.

Ayano berkata, sebelum dia mula membuat patung-patung itu tiada siapa yang ingin datang ke Nagoro. Kini, ia sering dikunjungi pengunjung dan Ayano berharap kampungnya akan menjadi lebih meriah lagi pada masa hadapan.

Dia tidak tahu berapa lamakah dia masih boleh hidup tetapi selagi mampu, dia tidak akan berhenti menghasilkan patung-patungnya itu.


Merungkai Mitos Kelenjar Pineal Yang Digelar Sebagai "Mata Ketiga"

Pada abad ke-2, pakar perubatan Rom, Claudius Galen menganggap bahawa kelenjar pineal adalah lokasi bagi jiwa dan ahli falsafah Perancis, Rene Descartes masih berhujah tentang perkara ini pada abad ke-17.

Hari ini, sesetengah percaya bahawa ia adalah "mata ketiga" yang sangat mistik. Kepercayaan ini masih berleluasa dalam Hinduisme (digambarkan dalam ikon Shiva) dan pseudosains "New Age".

Tetapi dalam Hindu dan Taoisme, "mata ketiga" ini biasanya digambarkan terletak di dahi dan bukannya pada kelenjar pineal itu sendiri.

Ia hanyalah kepercayaan New Age yang cuba menghubungkan kepercayaan agama kuno dengan kelenjar ini, walaupun kelenjar ini terletak jauh dari dahi dan lebih dekat dengan bahagian belakang kepala berbanding bahagian depa.

Seorang penyelidik Psychedelic. David E. Nichols telah menolak kepercayaan bahawa kelenjar pineal di otak menghasilkan pengalaman mistik kerana ia menghasilkan bahan psikoaktif yang kuat yang dikenali sebagai N, N-dimetiltryptamine (DMT).

Kelenjar pineal adalah struktur kecil di dalam otak yang mempengaruhi kitaran tidur dengan merembeskan hormon melatonin.

Tetapi dakwaan telah tersebar bahawa kelenjar pineal juga boleh menghasilkan DMT, satu dakwaan yang telah digunakan sebagai penjelasan biologi kepada mimpi, penculikan UFO dan pengalaman di bahagian luar badan yang lain.

Sebenarnya, DMT telah dikesan dalam kelenjar pineal dan bahagian-bahagian lain dalam tubuh manusia.

Tetapi David Nichols yang merupakan seorang profesor biologi kimia dan kimia perubatan di University of North Carolina, berkata dalam sebuah artikel yang menerbitkan jurnal saintifik Psychopharmacology, adalah tiada bukti yang kuat untuk menyokong hubungan antara kelenjar pineal, DMT, dan pengalaman mistik.

David menegaskan bahawa kelenjar pineal adalah seberat kurang daripada 0.2 gram dan hanya menghasilkan kira-kira 30 μg melatonin setiap hari.

Untuk mencetuskan pengalaman psychedelic (menghasilkan halusinasi dan pengembangan kesedaran yang jelas), kelenjar pineal ini perlu menghasilkan sekitar 25 mg DMT dengan cepat.

Beliau menambah bahawa mana-mana saintis yang rasional akan mengatakan bahawa adalah menjadi sesuatu yang mustahil untuk kelenjar pineal untuk mencapai tahap biokimia seperti ini.

Selain itu, DMT dipecahkan dengan cepat oleh monoamine oxidase (MAO) dan tidak ada bukti bahawa dadah ini boleh terkumpul di dalam otak secara semulajadi.

Walaupun tanggapan bahawa DMT dilepaskan dari kelenjar pineal untuk menghasilkan keadaan kesedaran yang berubah-ubah ketika waktu-waktu tertekan adalah menarik bagi sesetengah orang, namun sistem-sistem yang lebih banyak dikaji memberikan penjelasan yang lebih baik untuk pengalaman di luar tubuh.


Sejarah Tisu Dan Kenapa Ia Diciptakan Berwarna Putih?

Tisu merupakan salah satu peralatan yang penulis gunakan hari-hari, apatah lagi selepas menimang cahaya mata sendiri. Stok tisu sekejap saja habis sama ada benar-benar digunakan atau habis dimain anak penulis yang aktif.

Salah satu perkara yang kerap kali bermain di minda penulis adalah berkenaan warna tisu yang dijual di kedai, kebanyakannya menggunakan warna putih. Ada juga beberapa jenama yang menggunakan warna biru muda dan coklat cair, tetapi majoritinya menggunakan warna putih.

Kertas sudah dicipta lebih beribu tahun lamanya sekitar tahun 100SM/BC oleh seorang pegawai kerajaan China bernama Ts'ai Lun. Rekod terawal penggunaan kertas tisu sebagai peralatan membersihkan diri selepas buang air besar pula direkodkan hanya pada abad ke 6 di negara tersebut.

Selain itu, masyarakat Jepun juga berjaya mencipta kertas untuk digunakan sebagai tisu, sekitar tahun ke 700 yang digunakan seperti tisu muka. Tidak diketahui siapakah pencipta sebenar kertas nipis tersebut, dihasilkan daripada pokok mulberi atau pokok 'kozo' oleh masyarakat Jepun. 'Kertas Jepun' atau lebih dikenali sebagai 'washi' dikeluarkan dalam pelbagai bentuk ketebalan, digunakan untuk cetakan, pembaikian buku dan bermacam lagi kegunaan lain.

Tisu hanya mula popular selepas dikomersialkan bermula pada abad ke 19. Tisu tandas diperkenalkan oleh seorang pencipta bernama Joseph Gayetty pada tahun 1857, dijual sebagai kertas yang berubat sesuai untuk kegunaan selepas beristinjak.

Tisu pakai buang berbentuk moden dalam kotak yang ada sehingga kini, dicipta oleh syarikat Kimberly-Clark dari Wisconsin, Amerika Syarikat. Pesaing mereka iaitu The Scott Company merupakan pengeluar tisu pakai buang komersial pertama, tetapi Kimberly-Clark menjadi sangat terkenal semasa perang dunia pertama.

Pada mulanya dibekalkan kepada askar yang berkhidmat sebagai topeng gas, tisu keluaran mereka didapati sangat berkesan dalam menyerap darah askar yang tercedera akibat daripada ketiadaan kasa kapas. Berikutan lebihan stok yang ada akibat tamatnya perang, Kimberly-Clark menukar pemasaran mereka menjenamakan semula produk mereka kepada 'Kleenex Kerchief' yang dikatakan sesuai digunakan bagi menanggalkan solekan wanita.

Pada awalnya, produk tisu yang dikeluarkan mempunyai warna coklat cair namun usaha untuk menghasilkan produk tisu yang lebih lembut, menyebabkan tisu mula bertukar menjadi putih.

Kisahnya, kayu-kayu yang digunakan untuk pembuatan tisu memerlukan pengeluar merendam kayu dengan peluntur, bagi mengurangkan sejenis polimer dalam kayu tersebut; yang dinamakan sebagai 'lignin.'

Apabila kayu itu dilunturkan lebih lama, fiber-fiber kayu yang ada akan menjadi lebih renggang seterusnya menyumbang kepada penghasilan tisu yang lebih lembut. Bagaimanapun, dalam masa yang sama - warna kertas yang terhasil pada awalnya coklat cair akan mula menjadi keputihan sekiranya dilunturkan dalam tempoh yang panjang.

Tujuan untuk menghapuskan bahan lignin dalam kayu inilah yang menyumbangkan kepada warna putih tisu yang ada sekarang. Selain itu, dengan menyahkan lignin daripada lapisan yang dihasilkan - tisu akan menjadi lebih tahan lama serta tidak mudah menjadi kuning-kekuningan.

Kita sudah tahu kenapa tisu berwarna putih. Jadi, sekitar tahun 1950-an wujud tren baru di mana pembeli di Amerika Syarikat mahukan tisu khasnya tisu tandas berwarna. Berikutan permintaan yang ada, syarikat pengeluar tisu berlumba mahu mengeluarkan produk tersebut dengan warna merah jambu, biru, kuning, hijau dan pic menjadi pilihan ramai ketika itu.

Malangnya, untuk menghasilkan kertas tisu berwarna - setiap kepingan tisu perlu melalui proses tambahan dicelup dalam larutan warna. Proses tambahan ini memerlukan kos tambahan seterusnya meningkatkan harga jualan setiap kotak tisu yang dijual.

Selain itu, pakar perubatan juga mendapati wujud kesan buruk pada kesihatan pengguna khasnya pengguna kertas tisu tandas berwarna, kerana berlakunya iritasi pada bahagian alat sulit selepas digunakan - akibat daripada bahan pewarna yang digunakan.

Walau demikian, tren kertas tisu berwarna ini kekal sehingga era 1970-an sebelum lama-kelamaan mula surut, selepas harga jualan lebih tinggi membuatkan ramai kembali menggunakan tisu warna putih semula.

Selepas trend tisu berwarna mula tidak lagi mendapat perhatian, pengguna kembali membeli tisu putih untuk kegunaan mereka. Oleh sebab itulah anda dapat lihat bagaimana kebanyakan tisu yang digunakan sekarang, mempunyai warna putih.


Misteri Emas Yamashita Yang Hilang Ketika Perang Dunia Kedua

Antara salah satu fakta yang tak dapat dipertikaikan tentang peperangan terutamanya perang di zaman moden adalah ia menelan kos yang tersangat tinggi.

Dan apabila kita melihat kepada konflik berskala Perang Dunia Kedua yang melibatkan banyak negara, berpuluh-puluh juta tentera dan berjuta-juta kapal, kereta kebal, pesawat dan senjata, kos semua ini mungkin tidak dapat dihadam.

Bagi sebilangan daripada negara-negara ini, jawapan kepada soalan ini adalah, berapa banyak daripadanya yang telah membiayai perang mereka melalui penangkapan dan rampasan.

Rejim Nazi Jerman terkenal dengan mencuri kekayaan dan harta benda dari orang-orang Yahudi Eropah, dan tentera Jepun pula merompak China dan Asia Tenggara.

Tetapi selepas kekalahan angkatan Axis, banyak rampasan ini yang bernilai berbilion-bilion, tidak pernah ditemui dan lokasi terletaknya kekayaan yang hilang ini menjadi obsesi bagi banyak pemburu harta karun.

Dalam hal ini, kisah kehilangan emas yang mungkin paling terkenal ketika WW2 adalah apa yang dikenali sebagai emas Yamashita.

Dinamakan bersempena Jeneral Jepun iaitu Tomoyuki Yamashita, yang menakluki British Malaya (Malaysia) dan Singapura semasa kemaraan Jepun melalui Asia Tenggara, emas Yamashita didakwa sebagai harta kekayaan bernilai berbilion-bilion yang dirampas oleh pasukan Yamashita semasa kempen mereka.

Walaupun kewujudan tentang kehilangan emas Yamashita ini tidak pernah dibuktikan, idea untuk mencarinya telah memberi inspirasi kepada banyak pemburu harta karun untuk mencuba nasib mereka.

Dikhabarkan telah ditanam di seluruh Filipina dalam sistem terowong bawah tanah yang kompleks, percubaan terbaru untuk mencari emas yang hilang sedang didokumentasikan dalam rancangan TV 2019 di History Channel yang dikenali sebagai"Lost Gold of WWII."

Masalahnya utama bagi keseluruhan rancangan TV ini adalah emas Yamashita mungkin bukan tersembunyi di Filipina atau bergantung kepada siapa yang anda percayai, emas ini mungkin sudah dijumpai.

General Yamashita dijatuhkan hukuman mati dengan tali gantung di atas jenayah perang pada tahun 1946 dan membawa lokasi harta karun itu bersamanya.

Ada yang mendakwa bahawa CIA telah menemuinya dan yang lain menegaskan bahawa ia masih ada di lokasinya.

Akan tetapi, seorang bekas tentera Filipina bernama Rogelio Roxas, mendakwa bahawa dia diberikan sebuah peta oleh anak kepada seorang tentera Jepun, yang mana dikatakan menunjukkan lokasi harta karun Yamashita yang tersembunyi.

Dia mendedikasikan hidupnya mencari harta karun tersebut dan pada tahun 1971, dia didakwa telah berjaya. Rogelio mendakwa bahawa dia menggunakan peta dan sumber lain untuk mencari ruang rahsia di hutan berhampiran Baguio City.

Rogelio menemui senapang era WW2, bayonet, radio dan tulang rangka berpakaian seragam tentera Jepun.

Rogelio juga menjumpai dinding setebal 10 kaki yang mana diletupkannya dan menjumpai patung Buddha yang diperbuat daripada emas padat seberat lebih dari 900 kilogram, dikelilingi dengan jongkong-jongkong emas yang tidak diberitahu jumlahnya.

Dan jumlah ini hanyalah sebahagian kecil daripada yang disembunyikan oleh Jeneral Yamashita.

Dia kemudiannya mengambil satu daripada peti jongkong emas dan patung Buddha tersebut, lalu menutup semula ruang tersebut bertujuan untuk merahsiakannya.

Namun, rahsia penemuannya itu tidak kekal lama apabila presiden atau lebih tepat digelar diktator Filipina pada ketika itu, Ferdinand Marcos, mengetahui tentang penemuannya.

Apabila Rogelio pulang dengan harta karunnya, Ferdinand mengarahkan konco-konconya untuk menyerbu rumah Rogelio di mana sebahagian daripada harta tersebut disimpan.

Mereka mengambil peti jongkong emas dan patung Buddha tersebut, termasuk tabung wang anak-anak Rogelio. Dia kemudiannya dipukul dan diseksa bagi mendapatkan lokasi baki harta karun yang mana semua jongkong emas diambil Ferdinand.

Presiden Ferdinand dan keluarganya terpaksa melarikan diri dari Filipina selepas pemberontakan popular pada tahun 1986.

Selepas ini berlaku, Rogelio dan beberapa pelabur mempercayai dakwaannya terhadap harta itu memfailkan tuntutan mahkamah di Hawaii terhadap harta Marcos, yang pada masa itu bernilai lebih daripada RM40 bilion walaupun Ferdinand sendiri mendakwa ia adalah lebih tinggi yang mana sebahagian besarnya disebabkan oleh emas Yamashita.

Sebelum sempat memberikan keterangan, Rogelio meninggal dunia, kematian di mana ramai orang menggelarkannya sebagai keadaan yang mencurigakan. Namun begitu, perbicaraan tetap diteruskan.

Pada tahun 1992, isteri Ferdinand, Imelda Marcos mengakui bahawa sebahagian besar daripada kekayaan suaminya datang dari emas Yamashita.

Dan pada tahun 1996, juri memberikan ganjaran kepada Rogelio dan para pelaburnya RM88 bilion, yang terbesar dalam sejarah kehakiman pada masa itu.

Rekod mahkamah menyatakan dengan jelas bahawa Rogelio menemukan sebahagian daripada emas Yamashita dan Presiden Ferdinand mencuri harta tersebut.

Satu lagi teori mengenai emas Yamashita adalah bahawa Amerika Syarikat merampasnya secara diam-diam pada akhir Perang Dunia Kedua.

Sehingga kini, pemburu harta karun masih mempertaruhkan nyawa mereka untuk mencari baki emas Perang Dunia Kedua yang hilang.


Pemimpin-pemimpin Tertinggi Negara yang Tidak Mempunyai Zuriat

Terdapat segelintir orang yang mengalami masalah sukar untuk mendapatkan zuriat walaupun telah mencuba bertahun-tahun lamanya. Masalah ketidaksuburan ini boleh berlaku kepada sesiapa sahaja di dunia dan ia tidak mengira kaum, pangkat atau kerjaya.

Namun, ada juga yang memilih untuk tidak mempunyai zuriat atas pelbagai alasan peribadi. Disebabkan masalah dan pilihan ini, dunia kini menyaksikan penurunan kadar kelahiran yang ketara berbanding generasi sebelum ini terutamanya di negara-negara maju.

Masalah penurunan kadar kelahiran semakin meningkat di negara-negara maju seperti di Eropah. Wanita di Eropah perlu mempunyai kadar kelahiran 2.1 anak untuk mengekalkan populasi penduduknya. Kini, purata kadar kelahiran di sana hanyalah 1.58 anak sahaja.

Masalah ini bukan sahaja berlaku di kalangan rakyat biasa tetapi juga di kalangan pemimpin-pemimpin dunia. Sebagai contoh, lebih daripada separuh pemimpin-pemimpin negara perindustrian G7 (Group of Seven) tidak mempunyai anak kandung.

Mereka sering menjadi keluarga contoh bagi rakyat di negara masing-masing tetapi tidak mempunyai zuriat disebabkan masalah atau pilihan sendiri. Berikut adalah beberapa pemimpin negara maju yang tidak mempunyai zuriat.

Theresa May adalah ahli politik British yang berkhidmat sebagai Perdana Menteri United Kingdom dari 13 Julai 2016 sehingga 24 Julai 2019. Theresa berkahwin dengan suaminya, Philip May, pada tahun 1980 tetapi masih belum mempunyai cahaya mata. Dia pernah beberapa kali membincangkan perkara ini kepada umum.

Dalam salah satu wawancara radio "Leading Britain’s Conversation", Theresa ditanya apakah kesan baginya kerana tidak mempunyai anak. Theresa menyatakan bahawa ia adalah perkara yang menyedihkan. Dia dan suaminya telah berusaha untuk mendapatkan anak dengan pelbagai cara tetapi nasib tidak menyebelahi mereka.

Jawapan itu menerangkan statusnya sebagai seorang wanita tanpa anak adalah disebabkan keadaan, bukannya pilihan. Ini kerana, institusi keluarga seseorang pemimpin itu sering menjadi perbualan dan perhatian rakyat. (sumber)

Shinzo Abe adalah Perdana Menteri Jepun sejak dari tahun 2012 sehingga sekarang. Sebelum ini, dia pernah menjadi Perdana Menteri Jepun buat pertama kali pada 2006-2007. Dia merupakan perdana menteri kedua paling lama memegang jawatan dalam sejarah negara itu.

Abe berkahwin dengan isterinya, Akie Abe, atau nama sebenarnya Akie Matsuzaki pada tahun 1987 tetapi tidak dikurniakan cahaya mata. Seperti Theresa May, Akie Abe juga mendedahkan bahawa dia dan suaminya bergelut untuk mendapatkan anak sebelum ini.

Ia agak sukar bagi Shinzo Abe yang berusaha untuk meningkatkan kadar kelahiran di Jepun. Jepun mengalami masalah kekurang populasi sejak kebelakangan ini. Populasi penduduk di Jepun hari ini sebanyak 126 juta orang tetapi menurun sebanyak 250,000 setiap tahun. Jika berterusan, jumlah penduduk Jepun akan kurang daripada 100 juta menjelang tahun 2053. (sumber)

Paolo Gentiloni Silveri adalah ahli politik Itali yang berkhidmat sebagai Perdana Menteri ke-57 negara itu dari tahun 2016 sehingga 2018. Beliau berkahwin dengan isterinya, Emanuela Mauro, pada 1989 dan tidak mempunyai zuriat.

Gentiloni adalah salah seorang daripada pemimpin Eropah yang tidak mempunyai anak kandung. Mujurlah, penggantinya iaitu Giuseppe Conte yang mula bertugas sebagai Perdana Menteri Itali pada 1 Jun 2018 mempunyai seorang anak hasil daripada perkahwinan terdahulu.

Walaupun Jerman mempunyai Presiden tetapi Canselor lebih berpengaruh dan berkuasa dalam hal ehwal negara. Jawatan itu kini disandang oleh Angela Merkel sejak tahun 2005.

Merkel tidak pernah mempunyai zuriat sendiri tetapi mempunyai dua orang anak tiri, hasil perkahwinannya dengan Joachim Sauer pada tahun 1998. Suami adalah seorang ahli kimia dan profesor fizik di Humboldt University di Berlin.

Suami kedua Merkel meminta agar kedua-dua orang anaknya itu tidak menjadi perhatian umum dan jauh dari publisiti. Angela Merkel dijangka akan menamatkan perkhidmatannya pada tahun 2021 dan tidak akan bertanding untuk sebarang jawatan selepas itu. (sumber)

Emmanuel Jean-Michel Frédéric Macron adalah ahli politik Perancis yang berkhidmat sebagai Presiden negara itu sejak 14 Mei 2017. Dia merupakan individu termuda menjadi Presiden Perancis dalam sejarah ketika berusia 39 tahun.

Macron hanya mempunyai tiga orang anak tiri hasil perkahwinannya dengan bekas gurunya sendiri, Brigitte Marie-Claude Trogneux pada tahun 2007. Brigitte yang berusia 40 tahun ketika itu bertemu dengan Macron yang berusia 15 tahun apabila mengajar di Sekolah Tinggi La Providence di Amiens. Anak kedua Brigitte iaitu Laurence merupakan rakan sekelas Macron di sekolah yang sama. (sumber)

Mark Rutte adalah ahli politik yang berkhidmat sebagai Perdana Menteri Belanda sejak tahun 2010. Mark Rutte tidak mempunyai cahaya mata kerana dia masih belum berkahwin.

Apabila ditanya mengenai kehidupan peribadinya, Rutte mendakwa dirinya adalah lelaki 'straight' dan gembira menjadi bujang tetapi sebenarnya dia tiada masa untuk perhubungan romantik. Tambah Rutte lagi, suatu hari nanti mungkin dia akan mempunyai isteri dan anak. (sumber)

Kjell Stefan Löfven adalah Pemimpin Parti Demokratik Sosial dan berkhidmat sebagai Perdana Menteri Sweden sejak tahun 2014. Seperti rakan pemimpin Eropah yang lain, Löfven tidak mempunyai anak kandung.

Namun, Löfven mempunyai dua orang anak tiri hasil perkahwinannya dengan Ulla Margareta Löfvén pada tahun 2003.

Nicola Ferguson Sturgeon adalah ketua Parti Kebangsaan Scotland yang berkhidmat sebagai Menteri Pertama Scotland yang kelima. Beliau adalah wanita pertama yang memegang kedua-dua jawatan itu.

Sturgeon berkahwin dengan Peter Murrel pada tahun 2010 tetapi belum mempunyai cahaya mata. Dia dan suami telah berusaha untuk mendapatkan anak tetapi malangnya dia keguguran pada tahun 2011 ketika menjadi timbalan Menteri Pertama. (sumber)

Sebenarnya, ramai lagi pemimpin dunia yang tidak mempunyai anak. Beberapa lagi pemimpin lain seperti Xavier Bettel (PM Luxembourg), Dalia Grybauskaitė (bekas Presiden Lithuania) dan Klaus Iohannis (Presiden Romania) juga tidak mempunyai anak.

Perhubungan sejenis juga menyumbang kepada masalah ini seperti Leo Varadkar (Taoiseach/PM Ireland). Hal ini menjadi kebimbangan tentang masa hadapan sesebuah negara itu sendiri apabila masalah penurunan populasi semakin meningkat.


5 Permainan E-Sports Yang Boleh Buatkan Anda Jadi Jutawan

Kemunculan fenomena sukan elektronik atau 'e-sport' membuka satu dimensi baru dalam aktiviti sukan di seluruh, sehingga mampu melahir jagoan-jagoan maya yang bertanding merebut membuktikan mereka yang terbaik.

Isu sama ada anda menganggap mereka ini benar-benar seorang 'atlit' atau hanya sekadar penekan butang yang handal, kita ketepikan sebentar kerana kami tidak mahu berbicara tentang itu sekarang. Dalam sukan bentuk tradisional, selain merebut ganjaran pingat - atlit juga diberikan ganjaran dalam bentuk wang tunai yang lumayan.

Sama seperti atlit tradisional, atlit e-sport juga ditawarkan peluang serupa - tetapi dalam sukan maya kompetetif manakah ganjaran terbesar ditawarkan pada mereka?

Sebuah permainan yang sangat popular serta kini mampu dimainkan dalam pelbagai format, selepas terbitnya versi mobil - PlayerUnknown's Battlegrounds atau PUBG merupakan permainan berbentuk 'Battle Royale' yang sangat popular, sehinggakan mempunyai barisan pemain daripada generasi muda sehinggalah ada yang bercucu lima.

PUBG mula dipandang serius sebagai sukan maya selepas PUBG Corporation mula mengambil serius kehendak peminat permainan itu untuk menjadikannya salah satu nama terbesar industri e-sport. Dalam permainan itu, 100 orang pemain akan dijatuhkan serentak ke sebuah pulau maya dan pemain yang terakhir hidup, diangkat sebagai pemenang.

Oleh kerana formatnya yang mesra e-sport, populariti PUBG sebagai judul utama meningkat mendadak pada tahun 2018, hanya selepas setahun lebih dilancarkan. Jumlah hadiah terkumpul bagi pertandingan PUBG tahun 2018 adalah RM28.18 juta.

Lebih dikenali dengan nama LoL, judul ini merupakan salah satu judul paling lama kekal bertahan sebagai sukan tradisi e-sport sejak mula diterbitkan lagi. Dibangunkan berdasarkan indpirasi kepada modifikasi judul popular Warcraft 3 'Defense of the Ancient', LoL memberikan pemain seorang watak yang akan mengepalai satu pasukan dengan tujuan mengambil alih kubu lawan.

Berikutan usianya yang sudah panjang, siri pertandingan LoL juga sudah mempunyai format-format tertentu yang telah ditetapkan, malahan mempunyai kejohanan peringkat dunia yang dianjurkan setiap tahun.

Dalam kejohanan dunia yang dianjurkan oleh pengeluar LoL, Riot Games sendiri - tawaran wang tunai berjumlah RM27 juta ringgit. Itu hanya untuk satu kejohanan. Sekiranya dikumpulkan kesemua pertandingan LoL yang ada untuk tahun 2018, jumlah wang tunai terkumpul untuk pemenangnya direkodkan sebanyak RM59.11 juta keseluruhannya.

Dikeluarkan oleh syarikat gergasi Epic Games serta membawakan sentuhan grafik yang segar semasa diterbitkan, 'Fortnite' membawa format judul yang serupa dengan PUBG namun mempunyai pendekatan lebih bersifat kartun.

Bagi mempromosikan Fortnite, Epic Games tidak takut mengeluarkan belanja besar dengan memperuntukkan RM418 juta bagi tempoh dua tahun daripada mula tahun 2018 sehinggalah akhir tahun 2019; sebagai ganjaran kepada pemenang kejohanan anjuran mereka.

Sehingga tahun 2018, beberapa kejohanan yang telah berlangsung membawa jumlah hadiah terkumpul sebanyak RM83.52 juta. Ini bermakna bagi tahun 2019, ganjaran untuk pemenang kejohanan Fortnite bakal merebut lebih RM300 juta keseluruhan. Lumayan kan?

Judul paling tua di antara semua judul yang layak dalam senarai ini, Counter-Strike: Global Offensive atau CS:GO merupakan versi terbaru modifikasi permainan Half-Life yang menjadi tajuk rasmi kafe internet, semasa demam cybercafe berlangsung di negara kita.

Mempunyai format tradisional dengan dua pasukan iaitu pasukan keselamatan dan pasukan pengganas berentap, bagi memenuhi objektif masing-masing - prinsip kerjasama amat diperlukan dalam membentuk team CS:GO yang kukuh.

Pada tahun 2018, sebanyak 370 kejohanan CS-GO dianjurkan dan menjadi salah satu judul terpenting dalam kejohanan World Electronic Sports Games. 7 kejohanan menawarkan hadiah lebih RM4.2 juta setiap satu untuk pemenangnya, dengan jumlah keseluruhan tawaran ganjaran untuk judul ini berada pada tahap RM94.07 bagi tahun 2018.

Sebuah judul yang dikatakan sangat kompleks daripada mekanisme permainannya, DOTA 2 merupakan sambungan rasmi kepada modifikasi judul 'Defense of the Ancients', yang memulakan demam 'genre MOBA' atau 'multiplayer online battle arena' di seluruh dunia. Boleh dimainkan secara berkumpulan atau secara solo, kejohanan DOTA 2 biasanya dilangsungkan dalam format 5 lawan 5, dengan setiap pemain membawakan kebolehan yang berbeza antara satu sama lain.

Kejohanan terbesar DOTA 2 dianjurkan sendiri oleh penerbitnya, Valve Corporation yang digelarkan sebagai 'DOTA 2 The International' menjadi kejohanan e-sport nombor satu di dunia, daripada segi jumlah ganjaran kepada pemenang. Pada tahun 2018 saja, kejohanan ini menawarkan hadiah RM104.24 juta kepada barisan pemenang. Hanya dalam satu kejohanan!

Sekiranya dicongak kesemua tawaran hadiah kepada peserta pertandingan DOTA 2, jumlah terkumpul ganjaran dilaporkan sekitar RM172 juta, jauh meninggalkan CS-GO di belakang. Walau demikian, diramalkan bagi tahun 2019 - takhta ini bakal bertukar tangan kepada judul 'Fortnite'.


Dari Mana Datangnya Perkataan Mahkamah, Hakim dan Hukum?

Mahkamah merupakan tempat yang penuh dengan jargon-jargon unik, yang jarang sekali kita gunakan dalam kehidupan seharian kita. Sepanjang hidup penulis setakat ini, belum pernah lagi penulis perlu hadir ke mahkamah. Syukurlah.

Istilah-istilah yang diguna pakai ini membawa definisi yang kadangkala kedengaran sangat janggal pada orang kebanyakan, sehinggakan ramai tak faham apa sebenarnya yang dibualkan pengendali kes mahkamah.

Sistem mahkamah banyak meminjam istilah serta perkataan bahasa lain tanpa kita sedari, jadi kali ini penulis ingin berkongsikan enam istilah am yang kerap kali kita dengari serta dari mana datangnya istilah-istilah ini.

Kita mulakan dengan tajuk yang paling besar kita iaitu istilah 'mahkamah' itu sendiri. Dari mana datangnya istilah ini?

Istilah 'mahkamah' datangnya daripada istilah Arab 'mahkama' yang membawa makna tempat di mana keadilan ditegakkan atau dilaksanakan. Kata lain yang boleh digunakan sebagai ganti kepada 'mahkama' atau 'mahkamah' adalah 'tribunal', yang diambil daripada perkataan Latin 'tibunus.'

Pembuat keputusan serta individu paling penting dalam sistem mahkamah, seorang individu yang dilantik untuk mengadili perbicaraan akan digelarkan sebagai 'hakim.'

Perkataan 'hakim' yang kita guna juga datang daripada bahasa Arab yang mempunyai bunyi serupa iaitu 'hakim.' Dari mana asalnya istilah ini datang? Perkataan 'hakim' merupakan kata pinjaman masyarakat Arab daripada bahasa Ibrani 'hakham' dan juga bahasa Aramaik 'hakkim.'

Selain merujuk kepada jawatan yang dipegang seseorang, istilah 'hakim' juga boleh digunakan untuk merujuk kepada seseorang yang berpengetahuan atau berilmu dalam sesuatu bidang - tak semestinya melibatkan mahkamah semata-mata.

Sukar sekali untuk mendapatkan dari mana datangnya asal-usul perkataan 'peguam' atau 'guaman'. Ini kerana tidak jelas dari mana asalnya istilah ini. Sekiranya kita rujuk kepada kamus, kata akar 'guam' membawa makna 'berkelahi' atau 'bersengketa' dalam sesuatu perkara atau isu. Jadi 'peguam' membawa makna orang yang mengendalikan persengketaan itu.

Cuma persoalannya - dari mana datang perkataan 'guam' itu? Satu-satunya yang paling hampir dan benar-benar ada, adalah nama seorang individu bernama Felipe Huaman Poma atau lebih terkenal sebagai 'Guaman Poma', yang lahir sekitar abad ke 16. Guaman terkenal sebagai seorang yang berani bangkit membela orang pribumi Andes di benua Amerika Selatan, daripada penjajahan Sepanyol.

Tetapi tidak ada pula hubungkaitnya Guaman dengan kita. Anda tahu dari mana datangnya perkataan 'peguam' atau 'guaman'? Kongsikan ya.

Antara istilah paling dibenci orang ramai, 'saman' merupakan kata pinjaman daripada perkataan Inggeris 'summon' yang membawa makna mengarah atau memanggil seseorang individu, supaya berdepan dengan penguatkuasa atau individu dilantik - pada waktu dan lokasi yang telah ditetapkan.

Perkataan 'summon' pula mempunyai asal-usul yang panjang bermula daripada bahasa Latin kuno 'summonere' yang membawa makna 'menggerakkan seseorang untuk melakukan sesuatu'. Perkataan itu pula adalah gabungan istilah 'sub+monere' di mana 'sub' bermaksud 'di bawah' dengan 'monere' membawa makna 'amaran' atau 'nasihat.'

'Sepina' merupakan istilah bahasa Melayu yang digunakan bagi merujuk kepada surat arahan untuk seseorang menghadirkan diri ke mahkamah.

Perkataan ini dipinjam daripada istilah Inggeris 'subpoena' yang membawa makna serupa, berasal daripada perkataan Latin kuno 'sub poena' yang merujuk kepada seseorang yang sedang di bawah kawalan penalti.

Mirip dengan istilah 'hakim', hukum juga merupakan kata pinjaman daripada bahasa Arab 'hukm' yang membawa makna ketentuan atau ketetapan sesuatu perkara, pada mulanya digunakan untuk merujuk ketetapan daripada aspek agama.

Sekiranya 'hukm' merujuk kepada satu bentuk ketetapan, 'ahkam' pula digunakan bagi merujuk sebagai kata jamak bagi pelbagai jenis hukum atau ketetapan undang-undang. Kita tahu 'hukum' merupakan istilah yang biasa kita gunakan, tetapi ramai tak menyedari 'ahkam' juga dipinjam bahasa Melayu daripada bahasa Arab.

Jadi kita boleh menggunakan 'hukum' untuk satu jenis undang-undang dan 'ahkam' sebagai istilah, apabila kita merujuk kepada pelbagai jenis undang-undang.


Kisah Lawak Bagaimana Coca-Cola Diseludup Ke Russia

Jenama Coca-Cola semenangnya satu jenama yang sangat gah dan mempunyai sejarah yang panjang. Malah, ketika zaman perang dunia, minuman ini cukup popular di medan perang dalam kalangan tentera Amerika Syarikat.

Satu ketika dahulu iklan minuman ini turut disertakan dengan slogan "Coca-Cola, the Drink That Fights Back". Minuman ini dianggap sebagai minuman tonik pemberi tenaga kepada para askar yang kelesuan di medan perang.

Pendapat ini mungkin ada asasnya memandangkan pada peringkat awal, kokain merupakan salah satu bahan yang digunakan untuk menghasilkan minuman berkarbonat ini. Ditambah pula dengan kandungan gula yang tinggi dalam minuman ini, ia dapat memberi "booster" kepada para askar di medan perang.

Semuanya bermula pada tahun 1943 apabila General Dwight D. Eisenhower telah meminta  agar syarikat Coca-Cola membuka 10 kilang membotolkan minuman mereka di kawasan Amerika Utara terutamanya di kawasan yang menempatkan banyak askar Amerika Syarikat.

Akibat permintaan yang tinggi, kira-kira 60 kilang membotolkan minuman ini telah dibina di sekitar Eropah dan kawasan Pasifik. Kerana pasaran minuman ini yang cukup luas ketika itu, bukan sahaja askar Amerika tetapi juga askar serata dunia berpeluang merasa minuman ini.

Di Russia, Georgy Zhukov dianggap sebagai seorang hero yang membantu mengetuai pasukan Kesatuan Soviet pada ketika itu mempertahankan Moscow daripada dirampas oleh tentera Jerman ketika Perang Dunia Kedua.

Setelah tamatnya perang, beliau telah dilantik sebagai sebagai Timbalan Menteri sebelumnya dilantik pula sebagai seorang Menteri. Ketika zaman Perang Dunia Kedua, beliau telah diperkenalkan dengan minuman Coca-Cola dan seakan-akan ketagih dengan minuman ini.

Apabila perang tamat, maka beliau menghadapi kesukaran untuk mendapatkan minuman ini. Usahanya untuk mengimport minuman ini ke Russia telah mendapat tentangan keras daripada pihak atasannya memandangkan minuman ini berasal dari Amerika Syarikat.

Pihak Kesatuan Soviet menganggap jenama ini merupakan simbol kapitalis dari Amerika Syarikat dan oleh itu minuman ini telah diharamkan sama sekali di kawasan Soviet. Maka, buat beberapa ketika Georgy Zhukov menghadapi kesukaran untuk mendapatkan minuman minuman kegemarannya.

Menyeludup Coca-Cola ke kawasan pemerintahan Kesatuan Soviet merupakan satu jenayah yang berat dan sekiranya ditangkap, beliau mungkin akan dihumban oleh Joseph Stalin ke penjara Gulag. Ia dianggap satu jenayah berat memandangkan jenama ini mempunyai perkaitan dengan musuh mereka iaitu Amerika Syarikat.

Minuman Coca-Cola sangat mudah dikenal pasti melalui dua ciri yang ada padanya - warna air perang gelap dan bentuk botolnya yang unik. Georgy Zhukov tidak mahu berputus asa maka beliau telah berjumpa dengan Presiden Amerika Syarikat ketika itu, Harry Truman sekiranya beliau mampu berkongsi resipi rahsia minuman ini.

Sudah tentulah permintaan tersebut tidak dapat dipenuhi memandangkan resipi minuman ini tersangatlah rahsia dan merupakan nadi kepada kejayaan jenama ini. Walau bagaimanapun, setelah beberapa eksperimen dilakukan maka pihak Coca-Cola telah berjaya menghasilkan minuman ini tanpa warna.

Kilang membotolkan minuman Coca-Cola di Montreal, Kanada pada tahun 1941

Bagi memastikan jenama ini dapat disembunyikan daripada orang atasan Kesatuan Soviet, maka minuman Coca-Cola yang tidak berwarna ini telah dibotolkan dengan rekaan botol berlainan daripada rekabentuk botol Coca-Cola sebenar. Penutup berwarna putih telah digunakann dan diletakkan logo bintang Soviet padanya untuk mengaburi mata orang ramai.

Orang Russia amat menggemari Vodka dan oleh itu minuman Coke tanpa warna dan rekabentuk botol berbeza ini telah dipasarkan sebagai Vodka. Taktik ini berjaya kerana tiada siapapun yang dapat mengesan minuman ini adalah Coca-Cola yang sebenarnya berasal dari Amerika Syarikat.

Tidak lama kemudian, parti politik yang disertai Georgy Zhukov telah kalah kepada parti berfahaman komunis. Akibat kekalahan ini, beliau terpaksa meletakkan jawatan pada tahun 1957 sebelum meninggal dunia pada tahun 1974.

Satu tahun sebelum kematiannya, Pepsi telah dibawa masuk ke Kesatuan Soviet. Namun, hanyalah beberapa tahun kemudian iaitu pada tahun 1985 Coca-Cola secara rasminya dibawa masuk dengan menggunakan identiti asal mereka iaitu air berwarna perang gelap dan rekabentuk botol unik mereka.

Di Jepun kini tular air "Coca-Cola Clear" tanpa warna seakan-akan air mineral tetapi mempunyai rasa sama seperti Coca-Cola sebenar. Namun, mungkin ramai yang tidak tahu konsep sebegitu bukanlah sesuatu yang baru kerana sejak zaman Kesatuan Soviet lagi air sedimikian sudah dihasilkan.


5 Lokasi Radioaktif yang Menjadi Tarikan Pelancong

Bagi kebanyakan orang, perkataan "radiasi" adalah sesuatu yang dikaitkan dengan bahaya. Tanpa disedari, setiap hari kita terdedah kepada radiasi yang terdapat dalam cahaya matahari, bahan radioaktif yang tertimbus dalam tanah atau batu, televisyen berwarna, bangunan, produk-produk agrikultur, lombong dan pembakaran arang.

Badan yang terdedah kepada radiasi sebenarnya akan menerima kesan dalam jangka masa singkat dan jangka masa panjang. Namun, ia bergantung sebanyak manakah kita terdedah kepada radiasi tersebut.

Walau bagaimanapun, segelintir orang begitu teruja untuk melawat tempat-tempat yang mempunyai bahan radioaktif tinggi. Berikut adalah beberapa lokasi radioaktif di seluruh dunia yang menjadi tumpuan pelancong.

Lombong uranium Mary Kathleen dibuka di bahagian barat laut Queensland pada tahun 1950-an. Ia terletak kira-kira 6 km dari bandar perlombongan berhampiran yang suatu masa dahulu mempunyai populasi 1,000 orang penduduk dengan sekolah, pejabat pos, panggung wayang dan banknya sendiri.

Lombong itu beroperasi dan membekalkan uranium kepada Lembaga Tenaga Atom United Kingdom sehingga syarikat Mary Kathleen Uranium Limited tamat kontrak pada tahun 1963. Ia dibuka semula pada tahun 1974 dan terus membekalkan uranium kepada beberapa syarikat asing sehingga kehabisan sumber tahun 1982.

Ia kemudiannya ditutup dan bandar perlombongan itu dirobohkan, hanya tapak asas bandar itu sahaja yang masih ada. Disebabkan pelbagai bahan kimia yang dilepaskan batu di kawasan itu, airnya telah bertukar menjadi biru cerah dan bersinar. Ramai pelancong dari seluruh dunia datang untuk melihat sendiri keindahan tempat itu. Namun, adakah selamat bekas lombong itu untuk dilawati?

Menurut Dr. Gavin Mudd dari Royal Melbourne Institute of Technology, paras radiasi di kawasan itu adalah lebih tinggi berbanding tempat lain. Sekiranya anda pergi ke sana menggunakan kenderaan dan berhenti seketika untuk mengambil gambar, ia tidaklah begitu bahaya. Namun, Dr. Mudd menegah agar pelancong mandi atau minum air biru di kawasan lombong itu. (sumber)

Weldon Spring adalah salah satu tempat dengan sejarah radioaktif yang panjang. Semasa Perang Dunia Kedua, Tentera Amerika Syarikat telah membeli 17,000 ekar tanah di kawasan ini dan menjadikannya kilang memproses bahan letupan seperti TNT dan DNT untuk tentera Sekutu.

Kilang itu ditutup pada 15 Ogos 1945, beberapa hari selepas perang tamat. Kebanyakan tanah kemudiannya dijual semula. Pada tahun 1955, Lembaga Tenaga Atom Amerika Syarikat pula telah membina loji pemprosesan uranium di atas baki kawasan seluas 2,000 ekar .

Pada tahun 1966, loji itu ditutup dan ditinggalkan selama 20 tahun. Kawasan ini tercemar dengan lebih daripada 1.5 juta meter kubik asbestos, radiasi uranium dan pelbagai lagi bahan tercemar. Jabatan Tenaga A.S. kemudian memulakan pembersihan tapak ini pada akhir 1980-an dan selesai pada tahun 2001.

Terdapat satu bukit batu kasar buatan manusia yang menutupi kawasan sisa nuklear di situ. Bukit yang digelar sebagai Projek Pelupusan Spring Weldon itu kini menjadi tarikan pelancong. Ia menawarkan pemandangan yang baik bagi kawasan persekitarannya.

Namun, ada pelancong yang tidak berani untuk mendaki bukit itu kerana apa yang ada di bawahnya. Tapak itu disahkan selamat dan sebagai bukti, salah seorang pengawal yang telah bertugas selama beberapa belas tahun di situ tidak mengalami sebarang masalah kesihatan. (sumber)

Dari tahun 1956 hingga 1963, kerajaan British menjalankan pelbagai ujian bom nuklear di Maralinga, Australia Selatan. Sebanyak tujuh peranti diletupkan dan yang terbesah adalah 27 kilotan.

Pada akhir tahun 1960-an, tapak ujian itu cuba dibersihkan dengan dengan cara mengorek beberapa lapisan tanah agar tanah tercemar bercampur dan ditimbus di dalam. Sebanyak 22 lubang digali dan ditutup dengan konkrit. Setiap lubang ini dianggarkan mengandungi plutonium sebanyak 4 kg setiap satu.

Pada penghujung 1990-an, pembersihan yang lebih teliti dilakukan dengan mengorek dan menanam ratusan ribu meter padu tanah yang tercemar dengan radioaktif. Semua kenderaan dan jentera yang digunakan juga ditanam bersama.

Tanah ini akhirnya dikembalikan kepada orang asli Marilanga Tjarutja. Kini, bekas tapak ujian nuklear itu talah dijadikan kawasan perlancongan. Pengunjung boleh menaiki bas untuk melawat perkampungan dan lapangan udara tentera yang ditinggalkan. Selain itu, mereka juga boleh melawat kawasan di mana semua kenderaan dan jentera proses pembersihan akhir ditanam.

Satu zon ujian di Maralinga masih ditutup dan dijangka hanya selamat selepas 25,000 tahun akan datang. Pengunjung juga dinasihatkan agar tidak menggali tanah yang ada di Maralinga. Sesiapa yang mematuhi peraturan ini dijangka menerima kesan radiasi yang sangat sedikit. (sumber)

Radon adalah gas radioaktif berbahaya yang tidak berwarna, tidak berbau dan tiada rasa. Agensi Perlindungan Alam Sekitar A.S. dan Pertubuhan Kesihatan Sedunia menganggap Radon sebagai karsinogen (bahan yang menyebabkan kanser pada tisu hidup).

Namun, sesetengah orang percaya bahawa Radon adalah rawatan yang sesuai untuk masalah tertentu seperti artritis. Inilah sebab mengapa ada gua atau lombong yang sengaja dimasuki untuk membiarkan diri mereka terdedah dengan gas ini. Salah satunya ialah Lombong Kesihatan Radon Free Enterprise di Boulder, Montana.

Tempat ini bermula sebagai lombong uranium pada tahun 1949 tetapi bertukar menjadi pusat terapi Radon tiga tahun kemudian. Pengunjung boleh turun 26 meter di bawah tanah untuk berehat dalam lombong ini sambil menghirup udara yang kaya dengan Radon.

Sekiranya anda fobia tempat sempit, terdapat ruangan khas di bahagian atas di mana Radon dipam naik dari kedalaman 32 meter di bawah tanah. Kadar Radon dalam udara biasa adalah sekitar 4 pikocurie per liter (pCi/L).

Bagi pengunjung Lombong Kesihatan Radon Free Enterprise pula, mereka terdedah kepada sehingga 1700 pCi/L secara purata. Satu sesi biasa Terapi Radon di situ biasanya berlangsung selama 30 hingga 60 jam dalam masa 10 hari. Radon boleh menyebabkan kerosakan pada sel paru-paru dan menjurus kepada kanser. (sumber)

Anda mungkin pernah mendengar tentang kemalangan nuklear terburuk dunia iaitu Bencana Chernobyl di Pripyat, Ukraine. Lokasi kemalangan nuklear pada tahun 1986 itu sebahagiannya telah dibuka untuk pelancong seperti Zon Pengecualian Chernobyl (LV LINK 2)

Kini, pelancong juga boleh memasuki ruang kawalan Reaktor 4 iaitu kawasan yang menjadi punca bencana terburuk dalam sejarah itu. Sebelum ini, akses hanya terhad kepada pekerja pembersihan dan penyelidikan sahaja.

Melawat ke bilik kawalan Reaktor 4 bukanlah perkara yang sama seperti berjalan-jalan di bandar mati Pripyat. Tahap radiasi di dalam bilik kawalan ini dilaporkan 40,000 kali lebih tinggi berbanding biasa. Pelawat perlu memakai pakaian hazmat yang sesuai. Mereka hanya boleh berada selama lima minit sahaja dan menjalani saringan radiasi selepas itu.

Lawatan ini baru sahaja dibuka pada bulan Julai yang lalu apabila Ukraine mengisytiharkan Chernobyl sebagai tarikan pelancong yang rasmi. Dianggarkan seramai 85,000 pelawat telah memasuki Zon Pengecualian sehingga hari ini.

Lawatan selama sehari ke Zon Pengecualian dikenakan cas sekitar USD 100 (RM 418) manakala bayaran tambahan diperlukan bagi lawatan ke bilik kawalan Reaktor 4. (sumber)


5 Bandar Rahsia Yang Dahulunya Disembunyikan Dari Peta

Apabila sesebuah negara perlu menjalankan ujian rahsia atau memastikan mereka mempunyai pangkalan yang selamat untuk melaksanakan sesebuah misi, mereka lebih daripada mampu untuk membina apa yang diperlukan tanpa pengetahuan orang awam.

Kebanyakan bandar-bandar rahsia dibina di kawasan yang terpencil atau di bawah tanah, bagi memudahkan projek dilakukan dan terhindar daripada segala bahaya.

Konsep bandar ini sangat popular satu ketika dahulu dan kini dilihatkan sebagai tidak relevan memandangkan teknologi yang canggih serta kehebatan Internet pasti akan menggagalkan tujuan bandar rahsia ini.

iluminasi.com kongsikan 5 bandar rahsia yang disembunyikan daripada orang awam.

Pada tahun 1943, Perang Dunia II berada di kemuncak dan tentera Sekutu berusaha untuk menghasilkan satu benda yang mereka tahu dapat mengakhiri perang selama-lamanya, iaitu bom atom.

Terletak di barat Knoxville, Tennessee, bandar rahsia Oak Ridge dipenuhi dengan ribuan pekerja, tentera, dan saintis.

Namun, anda tidak akan dapat mencari bandar ini dalam mana-mana peta kerana orang-orang ini sangat bekerja keras untuk Projek Manhattan, salah satu rahsia yang disimpan dengan baik ketika Perang Dunia II.

Para pekerja tidak diberitahu perkara sebenar tentang projek yang sedang dijalankan dan mereka terpaksa menjalani ujian pengesahan pembohongan.

Lebih 60,000 ekar tanah di sekitar Oak Ridge telah dibeli oleh kerajaan persekutuan untuk memastikan bahawa mereka mempunyai ruang yang diperlukan untuk mencapai matlamat projek tanpa diketahui oleh pengintip.

Oak Ridge dibina untuk menapis bijih uranium untuk menghasilkan senjata nuklear yang akan menguasai abad ke-20.

Bandar rahsia besar ini juga dikeluarkan dari peta, disimpan rahsia dari dunia luar dan digunakan untuk membuat senjata nuklear.

Tetapi kali ini, ia adalah untuk orang Cina. Beberapa laporan mengatakan bahawa bandar itu mempunyai hampir sejuta orang dan yang lain mengatakan ia hampir 100,000 orang.

Walau bagaimanapun, memandangkan penduduk China pada masa itu melebihi 600 juta, anggaran sejuta orang mungkin adalah benar.

Tetapi tidak mungkin China akan mendedahkan jumlah sebenar penduduk yang tinggal di bandar rahsia yang mula dibina pada thaun 1954.

Bandar ini terdiri daripada seluruh pelusuk masyarakat yang mana semuanya dipilih oleh kerajaan China untuk membolehkan negara itu bersaing dengan negara kuat seperti Amerika Syarikat dan Kesatuan Soviet untuk dominasi global.

Terletak di wilayah Gansu di pinggir Gurun Gobi, bandar itu hanya mengambil masa 4 tahun untuk siap dibina dan 6 tahun lagi untuk mencapai matlamat menjadikan China sebagai kuasa nuklear.

Pada tahun 1964, China berjaya melakukan ujian senjata pertama di padang pasir sekitar bandar itu, yang telah mengubah wajah politik global selama-lamanya.

Dengan nama samaran seperti "Little Moscow" dan "Kota Terlarang," Wunsdorf menjadi ibu pejabat Tentera Merah di Jerman Timur selepas perang tamat.

Ia menjadi tempat tinggal kepada kira-kira 60,000 hingga 75,000 orang, yang mana kebanyakan daripada mereka adalah adalah askar.

Wunsdorf membolehkan mereka untuk mempertahankan kuasa di Jerman Timur selama beberapa dekad.

Bandar rahsia ini menyediakan keretapi ke Moscow dan membantu dalam pembentukan kuasa ketenteraan besar-besaran sekiranya Perang Dingin menjadi semakin panas.

Diasaskan oleh Empayar Jerman pada tahun 1871, tapak ini adalah lokasi kepada masjid pertama Jerman yang digunakan untuk tahanan Muslim.

Ia kemudiannya menjadi ibu pejabat Angkatan Bersenjata Jerman pada tahun 1935.

Di bawah bandar Corsham, England yang sepi, terdapat sebuah satu lagi bandar rahsia.

Namun, ia bukan bertujuan untuk menghasilkan nukleae, tetapi untuk bertahan dari serangan nuklear.

Ketika perang nuklear sedang berlangsung, 4,000 anggota kerajaan berpangkat tinggi menyembunyikan diri dalam kompleks berkeluasan 35 hektar yang dikenali sebagai Burlington Bunker ini.

Ia mempunyai kelengkapan penuh dari stesen penyiaran radio ke hospital hinggalah ke tasik bawah tanah yang menyediakan bekalan air yang mencukupi.

Malah, kemudahan itu juga mempunyai laluan kereta api sendiri untuk membenarkan akses yang cepat dan mudah sekiranya berlaku "amaran empat minit", yang merupakan tempoh masa yang diperlukan oleh peluru berpandu balistik antara benua Rusia untuk sampai ke United Kingdom.

Dihentikan pada tahun 2004, tapak ini telah dibuka kepada orang ramai beberapa kali dan bahkan dijual pada harga yang agak rendah iaitu RM8 juta pada tahun 2016.

Sarov adalah satu lagi "kota rahsia" Rusia yang terkenal sebagai salah satu pengeluar utama bagi senjata nuklear negara itu sehingga ke hari ini.

Apa yang menjadikan kota ini lebih unik bukanlah kerana hakikat bahawa ia terputus berita dari orang awam selama beberapa dekad atau ia telah dikeluarkan dari peta pada tahun 1947.

Sarov yang sebelum ini dikenali sebagai Arzamas-16 sangat unik kerana ia terletak bersebelahan dengan satu tapak keagamaan yang paling terkenal di negara ini iaitu gereja abad ke-18.

Disebabkan ini, ia telah menarik perhatian dari Gereja Ortodoks Rusia pada tahun-tahun kebelakangan ini.

Mereka berusaha untuk membina semula gereja itu walaupun terdapat sekatan-sekatan yang menghalang jemaah dari melawat tapak ini.

Ironinya, gereja ini adalah rumah kepada salah seorang paderi Rusia yang paling terkenal, St. Seraphim, yang terkenal dengan ajarannya berdasarkan kasih sayang dan kebaikan.

Hal ini sangat berbeza dengan tujuan moden kota Sarov sebagai pangkalan nuklear.


Ini Sebab Kenapa Manny Pacquiao Layak Digelar Manusia Hebat

Manny Pacquiao atau nama sebenarnya Emmanuel Dapidran Pacquiao, adalah peninju dunia juara, Senator Filipina dan salah seorang atlet dengan pendapatan tertinggi di dunia.

Membesar dalam kemiskinan, Pacquiao tidur di atas kotak kadbod dan sering terpaksa melepaskan peluang untuk ke sekolah bagi membantu ibunya memenuhi keperluan hidup.

Beliau juga dibesarkan dengan ajaran agama yang sangat kuat di mana ibunya mahukan Pacquiao menjadi seorang paderi.

Jadi apabila Pacquiao berjaya keluar daripada kemelut kemiskinan, beliau menjadikannya satu peluang untuk memberikan semula kepada masyarakat.

Pada tahun 2016, Pacquiao menggunakan wang beliau sendiri untuk membina 1,000 buah rumah bagi orang miskin di kampung halamannya.

"Saya sangat gembira dapat memberi rumah ini secara percuma kepada penduduk kampung halaman saya di Wilayah Sarangani dari poket saya sendiri, di mana lebih daripada seribu keluarga menjadi penerima," tulisnya di Facebook.

Walaupun tewas dalam pertarungan 'Fight of the Century' tahun 2015 yang sangat dinanti-nantikan kepada Floyd Mayweather Jr., Pacquiao memperoleh lebih daripada RM630 juta untuk pertarungan itu dan menggunakan sebahagian besar daripada wang tersebut untuk membiayai pembinaan rumah-rumah tersebut.

Beliau juga telah menyokong pelaksanaan Jabatan Kebajikan Masyarakat dan Pembangunan dalam program antikemiskinan.

Malah, terdapat negeri kebajikan di Filipina yang dirujuk sebagai "Manny Pacquiao" kerana kerja amal yang telah dilakukan beliau.

Pada Mei 2018, dilaporkan bahawa selepas berbual dengan penjual ais krim di Filipina bernama Mang Marciano, Pacquiao mengetahui bahawa Marciano mengalami strok.

Melihatkan situasi itu, beliau memberikan sejumlah wang kepada lelakui itu, dan kemudiannya memberikannya pekerjaan dan rumah.

Malangnya, perbuatan baik Pacquiao  telah dicemari oleh oleh pandangan anti-homoseksual beliau.

Pada Februari 2016, beliau mencetuskan kemarahan di Filipina dengan mengatakan bahawa orang yang berkahwin dengan sesama jenis adalah "lebih teruk daripada haiwan" dan menambah, "Pernahkah anda melihat haiwan mempunyai hubungan jantan dengan jantan atau betina dengan betina?".

Selepas komen itu dibuat, Nike yang merupakan penaja Pacquiao selama 8 tahun telah menggugurkan beliau daripada perjanjian tajaan yang dibuat.

Sejurus selepas itu, Pacquiao memohon maaf, tetapi bukan untuk keseluruhan apa yang beliau katakan.

Pacquiao kemudian menambah bahawa permohonan maaf itu tidak mengubah pendirian saya terhadap perkahwinan sesama jenis kerana itu adalah kepercayannya, satu-satunya kesilapan yang dibuat adalah membandingkan golongan tersebut dengan haiwan.

Juga dilaporkan bahawa Pacquiao disiasat oleh kedua-dua pihak berkuasa cukai Filipina dan Amerika Syarikat untuk berjuta-juta cukai yang tidak dibayar, tetapi peguamnya membantah dakwaan ini dengan mendakwa bahawa beliau diminta membayar cukai berganda di A.S. dan Filipina.

Walaupun selepas segala kebaikan yang dilakukan, peninju yang sudah bersara ini masih berada di bawah pemerhatian orang ramai di mana ramai yang telah menyatakan kebimbangan bahawa kerohanian Katolik Pacquiao telah beralih ke arah pendirian evangelis yang lebih sempit serta beliau telah menjadi tidak peduli terhadap perkara-perkara yang menyakitkan yang dikatakan dilakukannya.

Apa-apa pun, Manny Pacquiao adalah seorang wira yang sangat disanjung tinggi di Filipina dan menjadi salah satu contoh yang baik kepada masyarakat negara itu.


Kisah Bagaimana Lelaki Ini Menjadi Guru Terbaik Dunia - Peter Tabichi

Seorang guru matematik dan fizik dari Kenya, Peter Tabichi, telah dinobatkan sebagai "Guru Terbaik Dunia" dan memenangi hadiah bernilai RM 4.19 juta pada Hadiah Guru Antarabangsa Yayasan Varkey yang diadakan di Dubai.

Tabichi yang ditemani bapanya berkata, hadiah yang dimenanginya itu menunjukkan bahawa "guru adalah penting" dan "mengajar itu pekerjaan mulia". Tibichi telah mengalahkan 10,000 calon lain dari 179 buah negara.

Tabichi meninggalkan tugasnya di sekolah swasta untuk menyertai Sekolah Menengah Keriko di Kampung Pwani, Naruku, Kenya. Di sekolah baru itu, 95% daripada pelajarnya miskin dan hampir satu pertiga adalah anak yatim.

Sebahagian pelajar sekolah itu terpaksa berjalan kaki sejauh 7 km setiap hari dan keadaan menjadi semakin sukar pada musim hujan. Masalah seperti penyalahgunaan dadah, kehamilan luar nikah,keciciran sekolah dan bunuh diri adalah perkara biasa di sana.

Sekolah Menengah Keriko hanya mempunyai sebuah komputer dengan akses internet yang lemah. Nisbah pelajar dan guru di sekolah itu adalah 58:1. Walaupun dalam keadaan serba kekurangan, para pelajar Tabichi sering memenangi pelbagai pertandingan sains peringkat kebangsaan.

Malah, mereka layak untuk menyertai Pameran Sains dan Kejuruteraan Antarabangsa 2019 di Amerika Syarikat. Pada tahun 2017, seramai 16 pelajar Sekolah Menengah Keriko menyambung pelajaran ke kolej dan jumlah itu meningkat kepada 26 orang pada tahun 2018.

Tabichi memberikan kira-kira 80 peratus pendapatannya untuk membantu pelajar-pelajar termiskin di sekolahnya. Pelajar-pelajar ini tidak mampu membeli untuk membeli kelengkapan asas seperti baju seragam dan buku.

Tabichi dan empat guru lain juga membantu pelajar yang bergelut dengan pembelajaran dengan mengadakan tuisyen perseorangan dalam subjek sains dan matematik. Mereka juga melawat rumah dan menemui keluarga pelajar untuk mengenal pasti cabaran yang dihadapi pelajar bermasalah.

Pendaftaran pelajar baru di Sekolah Menengah Keriko telah meningkat sebanyak dua kali ganda hanya dalam masa tiga tahun sahaja kerana pencapaian cemerlang yang mereka kecapi.

Ketika berlangsungnya majlis Hadiah Guru Antarabangsa Yayasan Varkey, pelakon terkenal Hugh Jackman telah membuat persembahan muzik dari filem terbarunya The Greatest Showman. Persembahan itu ditujukan khas kepada 10 calon akhir Guru Terbaik Dunia 2019.

Hugh Jackman juga diberi tanggungjawab untuk menyampaikan hadiah kepada pemenang Guru Terbaik Dunia 2019, Peter Tabichi. Penyampaian hadiah itu juga disaksikan oleh Putera Mahkota Dubai, Sheikh Hamdan bin Mohammed bin Rashid Al Maktoum.

Ketika menerima anugerah, Tibichi memberitahu bahawa dia berada di atas pentas itu adalah disebabkan kejayaan anak didiknya. Hadiah itu membuktikan pada dunia bahawa para pelajar itu mampu melakukan apa sahaja.

Presiden Kenya, Uhuru Kenyatta, berkata dalam satu mesej video, "Peter Tabichi, kisah anda adalah kisah Afrika, benua yang dipenuhi dengan bakat".

Anugerah Guru Terbaik Dunia itu adalah pembukaan kepada Forum Pendidikan dan Kemahiran Global, satu persidangan yang disertai oleh menteri pendidikan dan pemimpin dari seluruh dunia.

Mereka bergabung dalam forum yang diadakan selama tiga hari itu untuk membincangkan hal berkaitan pendidikan, pembelajaran dan teknologi. Hadiah yang disumbangkan Yayasan Varkey itu bertujuan memberi tumpuan kepada guru ketika dunia menghadapi masalah kekurangan tenaga pengajar.

Penyelidikan juga menunjukkan bahawa sesebuah negara miskin memerlukan masa sehingga 100 tahun untuk merapatkan jurang pembelajaran dengan negara maju. Yayasan itu berharap usaha mereka ini dapat mengenengahkan kisah hebat guru-guru dari seluruh dunia yang tidak didengari ini.

Acara ini adalah sambutan guru secara besar-besaran. Guru sering bekerja keras dan kadang-kala kurang diberi pengiktirafan atau dibayar gaji yang tidak setimpal. Tabichi merupakan pemenang acara ini pada tahun yang kelima ia diadakan.

Sunny Varkey, usahawan pendidikan dari India yang berpusat di Dubai dan juga pengasas Yayasan Varkey berharap, kisah inspirasi seorang guru seperti Tabichi akan menggalakkan lebih ramai orang memilih profesi itu.

Ketika ditemuramah, Tabichi memberitahu bahawa orang muda Afrika selepas ini tidak lagi berasa terkekang oleh pandangan rendah dunia terhadap mereka. Dia juga menambah bahawa Afrika akan menghasilkan ramai saintis, jurutera dan usahawan yang terkenal di setiap penjuru dunia.

Hadiah yang diterima Tabichi itu akan dibayar dalam tempoh 10 tahun. Pemenang biasanya diukur dari segi amalan pengajaran yang boleh dinilai, inovatif, memberi kesan di luar kelas dan mampu membantu para pelajar bekerja dan bersosial di peringkat global.

1. Guru dari Kenya menang hadiah bernilai USD 1 juta


Kisah Rekod Palsu Terhebat Dalam Sejarah : Maraton Bawah 2 Jam

Pada pagi 12 Oktober 2019 di Vienna, Eliud Kipchoge menjadi manusia pertama dalam sejarah menamatkan larian maraton di bawah masa 2 jam.

Masa yang dicatatkan beliau iaitu 1:59:40 adalah yang paling pantas dilakukan oleh mana-mana pelari dalam sejarah manusia bagi jarak 42 kilometer dalam acara Cabaran INEOS 1:59.

Bagi yang tidak tahu, Kipchoge merupakan bekas petani yang biasa berjalan lebih daripada 3 kilometer ulang-alik ke sekolah dan berbasikal ke bandar terdekat untuk menjual susu di pasar setempat.

Dan dengan kerja keras dan disiplin, beliau menjadi manusia terpantas di dunia bagi jarak 42 kilometer, memecahkan rekodnya sendiri dengan catatan 2 minit lebih pantas daripada sebelumnya.

Apabila Kipchoge melepasi garisan penamat dengan catatan masa 1:59:40, semua penyokong berteriakan, menyanyi, dan menari. Namun, tak semua bersetuju dengan rekod yang dicipta Eliud Kipchoge.

Dalam sebuah artikel yang ditulis oleh Paul Bisceglio berjudul "Rekod dunia palsu paling hebat", dia mendakwa bahawa Kipchoge sememangnya mencatatkan masa paling pantas di dunia dalam jarak maraton, tetapi beliau tidak "berlari maraton".

Dalam acara itu, seorang juruhebah menggambarkan catatan rekod itu sebagai "detik Neil Armstrong". Sudah tentu, Kipchoge sendiri telah berulang kali menyamai prestasinya sebelum ini untuk sampai ke "bulan".

Namun, seperti pendaratan di bulan oleh Neil Armstrong, larian Kipchoge adalah satu pencapaian teknikal yang memerlukan perancangan dan sokongan yang tidak pernah berlaku sebelum ini.

Malah, ia dirancang dengan begitu keterlaluan sehinggakan catatan terpantas itu tidak akan dikira sebagai rekod dunia.

Satu jam dan 59 minit sangat pantas sehinggakan ia sukar untuk dihadam. Walaupun jarak yang menggerunkan, Kipchoge mencatatkan kira-kira 4 minit 30 saat bagi setiap kilometer.

Kelajuan ini dirasakan seperti pecutan habis-habisan bagi hampir semua orang, itupun jika mereka dapat bersaing dengan Kipchoge.

Untuk mengekalkan kadar kelajuan ini, Kipchoge berlari dengan syarat-syarat yang telah dirancang dan disusun secara eksklusif untuk mendorongnya melepasi halangan dua jam.

Cabaran INEOS 1:59 bukanlah satu perlumbaan maraton biasa, tetapi ia hanya melibatkan Kipchoge dan disertai dengan sepasukan pelari berganti-ganti sebagai pacesetter.

Pacesetter adalah pelari yang berlari bersama-sama untuk memberikan rentak larian yang diperlukan pelari utama.

(Pacesetter membantu Eliud Kipchoge dengan berlari dalam formasi mengurangkan rintangan angin)

Perancangan acara ini sangat sempurna di mana pihak penganjur memilih litar hampir 10 kilometer di sepanjang Sungai Danube yang mana jalannya adalah rata, lurus dan berhampiran dengan paras laut.

Sebahagian daripada jalan ditandakan dengan laluan paling pantas dan sebuah kereta mengemudi pelari dengan memancarkan laser di hadapan mereka untuk menunjukkan kadar kelajuan yang tepat.

Seramai 7 orang pacesetter dan jaguh pelari jarak jauh yang lain berlari bersama Kipchoge pada satu-satu masa dalam formasi yang menghalang angin, direka oleh pakar aerodinamik.

Kipchoge sendiri memakai kasut penuh kontroversi iaitu Vaporfly, ciptaan terbaru Nike dan masih belum dikeluarkan. Kasut ini disahkan oleh para penyelidik di atas kemamouannya untuk mengurangkan masa pelari maraton.

(Kasut Nike Vaporfly yang disahkan penyelidik dapat mengurangkan masa larian maraton)

Beliau juga mempunyai akses tidak terhad bagi minuman tinggi karbohidrat kegemarannya, ihsan daripada pelumba basikal yang menunggang bersama kumpulan itu.

Dan masa permulaan acara pula dijadualkan dalam tempoh lapan hari untuk memastikan mereka dapat memilih cuaca yang terbaik.

Dengan bantuan menyeluruh seperti ini, digabungkan dengan hakikat bahawa Kipchoge tidak bersaing dengan sesiapa pun telah memaksa acara ini terbatal dari syarat-syarat maraton dan menghalang pencapaian beliau daripada dikira sebagai rekod sebenar.

Pihak penganjur menyedari sepenuhnya tentang perkara ini dan acara itu, mungkin paling sesuai digelar sebagai "pameran maraton" seperti yang dirujuk oleh majalah Outside.

Satu-satunya pertandingan maraton profesional yang menyerupai acara kali ini adalah Breaking2 pada tahun 2017.

Breaking2 adalah sebuah kempen Nike yang melihatkan Kipchoge dan dua atlet lain berlari di trek lumba motosikal di bawah keadaan yang sama seperti di INEOS.

Ketiga-tiga mereka gagal memecahkan rekod kurang dari 2 jam, namun catatan masa Kipchoge adalah cukup hampir untuk meyakinkan INEOS, sebuah syarikat kimia berpangkalan di United Kingdom yang memiliki beberapa francais sukan, bahawa catatan kurang dari 2 jam dapat dipecahkan hanya dengan sedikit penambahbaikan dan pengubahsuaian.

Tetapi dengan penambahbaikan yang hebat, sudah tentunya akan mengundang kontroversi yang sama hebatnya. Dari satu sudut, Cabaran INEOS 1:59 adalah bukti jelas bagaimana wang boleh membeli apa-apa sahaja, termasuklah catatan rekod terpantas maraton.

Cabaran INEOS adalah lebih kepada cara untuk memperbaiki keadaan larian maraton berbanding kemampuan Kipchoge untuk mempamerkan kebolehan baru.

Jika kita fikirkan, bandar-bandar yang berbeza di mana maraton diadakan mempunyai laluan yang berbeza yang terkenal dengan cabaran unik masing-masing. untuk cabaran unik mereka.

(Percubaan mencatatkan rekod kurang dari 2 jam dalam acara Breaking2 yang berakhir dengan kegagalan)

Sebagai contoh, Berlin menjadi perlumbaan pilihan sejak kebelakangan ini untuk mencipta rekod dunia. Tetapi walaupun laluannya adalah rata dan pantas, tiada siapa yang menganggap ia adalah laluan maraton yang ideal.

Sebelum ini, wartawan Ed Caesar menulis dalam Two Hours, sebuah buku tentang masa depan larian marathon, bahawa satu-satunya cara seseorang dapat mencatatkan masa kurang dari dua jam adalah dengan merancang sebuah maraton dengan tujuan kelajuan secara sepenuhnya. sepenuhnya untuk tujuan kelajuan.

Konklusinya adalah jika larian Kipchoge tidak dirancang dengan baik dan secara menyeluruh terlebih dahulu, kemungkinan catatan kurang dari dua jam adalah sesuatu yang mustahil.

Namun, tiada siapa yang dapat menafikan bahawa beliau adalah pelari maraton yang paling hebat dan dahsyat dalam sejarah manusia.


Kisah Pahlawan Yang Dipotong Kedua Tangan Dan Kembali Membalas Dendam

Galvarino adalah seorang ketua dan pahlawan suku kaum Mapuche yang berusaha membebaskan rakyatnya dari dominasi Sepanyol pada pertengahan tahun 1500-an.

Suku Mapuche mendiami negara yang kini bernama Chile dan sebahagian besar Argentina pada tahun 1500-an ketika Sepanyol menakluki Inca dengan pasukan mereka yang kuat dan senjata api yang dahsyat.

Selepas Sepanyol menawan Peru, mereka mengalih perhatian ke seluruh benua, yang membawa kepada pertemuan mereka dengan suku Mapuche.

Dari 1536 hingga awal 1800-an, Mapuche berperang melawan Sepanyol dalam sebahagian daripada Perang Arauco yang berlangsung lebih dari 250 tahun.

Galvarino yang dianggap sebagai legenda yang membolehkan Mapuche berada dalam perang lebih lama daripada yang dijangkakan.

Sehingga ke hari ini, Mapuche masih wujud dan tidak seperti Aztecs dan Incas yang sebahagian besarnya dihapuskan.

Dalam Pertempuran Lagunillas di selatan tengah Chile pada 8 November 1557, Sepanyol dengan mudah mengalahkan ribuan pahlawan Mapuche.

Mereka berjaya menawan 150 pahlawan Mapuche termasuk Galvarino. Gabenor Garcia Hurtado de Mendoza mengarahkan pasukannya untuk memotong tangan kanan dan hidung setiap pahlawan Mapuche.

Dan bagi pemimpin atau ketua seperti Galvarino pula, kedua-dua belah tangan dipotong.

Terdapat legenda Mapuche yang menyatakan bahawa selepas tangan kiri Galvarino dipotong, dia sendiri menawarkan untuk tangannya dipotong dan melihat kapak menghentak tangannya tanpa berganjak.

Kemudian, dia dengan beraninya meminta agar penyeksanya membunuhnya tetapi permintaan itu ditolak.

Dan disebabkan tidak membunuh pahlawan ini, Sepanyol telah melakukan satu kesilapan yang tersangat besar yang mana mereka menyesal untuk tempoh hampir 300 tahun.

Penjajah Sepanyol mempunyai kaedah yang lebih gila iaitu daripada menyembelih semua orang, mereka mahu menghantar mesej kepada pemimpin Mapuche.

Pahlawan 150 yang dipotong tangan itu kemudian diarahkan pulang ke bertempu dengan Caupolican, jeneral Mapuche, dengan mesej yang jelas iaitu menyerah kalah atau berhadapan dengan pemusnahan.

Daripada memberitahu Caupolican untuk menyerah kalah, Galvarino sebaliknya meminta ketuanya itu untuk terus melawan kerana tiada nilai jika mereka terpaksa hidup di bawah pemerintahan Sepanyol.

Dia memberitahu Caupolican dia boleh bertarung walaupun tiada kedua-dua tangan. Sebagai ganjaran kepada keberaniannya, Caupolican mempertanggungjawabkan Galvarino ke atas skuadron pahlawan.

Sebagai persiapan untuk berperang, Galvarino memasang 2 pisau bilah pisau pada kedua-dua belah tangannya yang kudung dan mempelajari cara untuk berlawan tanpa tangan sementara menggunakan 2 pisau tersebut sebagai senjata.

Kurang dari sebulan kemudian, Galvarino bertempur melawan Sepanyol sekali lagi. Sekitar 3,000 pahlawan Mapuche menentang 1,500 pahlawan Sepanyol pada 30 November 1557 dalam Pertempuran Millarapue.

Rancangan Mapuche adalah untuk menyerang perkampungan Sepanyol namun pelan ini tidak berjalan dengan lancar walaupun kekuatan mereka adalah dua kali ganda berbanding Sepanyol.

Mapuche memulakan serangan hendap terlalu awal dan berjaya dipatahkan pihak Sepanyol.

Tiada kisah yang dapat disahkan dengan muktamad tentang bagaimana Galvarino beraksi dalam pertempuran itu.

Menurut satu kisah, seperti yang ditulis oleh Jeronimo de Vivar, dia mengatakan bahawa pahlawan kental ini memberikan isyarat supaya pahlawannya untuk mara menggunakan pisaunya.

Galvarino berkata, "Tiada siapa yang dibenarkan melarikan diri melainkan mati kerana kamu mati mempertahankan negara kamu!"

Pihak Sepanyol membunuh dan menawan kebanyakan daripada pahlawan Mapuche yang mereka hadapi dalam pertempuran itu, sedangkan Sepanyol tidak mengalami kerugian sama sekali kecuali kuda-kuda yang mati.

Meriam Sepanyol sememangnya sangat menghancurkan tak kiralah betapa banyaknya kekuatan pihak musuh.

Seorang askar dan penyair Sepanyol, Alonso de Ercilla menulis sebuah puisi epik berjudul "La Araucana" di mana Alonso mendakwa dia cuba campur tangan bagi pihak Galvarino dengan meminta pahlawan bertangankan pisau itu untuk menyertai Sepanyol.

Sebagai tindak balas, Galvarino didakwa berkata, "Saya lebih rela mati daripada hidup seperti anda, dan saya hanya berasa kesal kerana kematian saya akan menghalang saya daripada merobek kamu sehingga hancur dengan gigi saya."

Akhirnya, Gabenor Garcia Hurtado de Mendoza menjatuhkan hukuman mati ke atas Galvarino.

Legenda mengatakan bahawa Mendoza melemparkan Galvarino kepada anjing-anjing dan bukan menggantungnya.

Satu lagi legenda mengatakan pahlawan itu membunuh dirinya untuk tidak membenarkan gabenor melaksanakan hukuman gantung ke atasnya.

Walaupun pahlawan berani dan gagah ini meninggal pada tahun 1557, orang-orangnya masih hidup dan Mapuche terus berjuang menentang Sepanyol hingga tahun 1800-an.

Walaupun bilangannya jauh lebih sedikit sekarang, budaya Mapuche dapat bertahan dan tradisi mereka terus berlanjutan.

Tanpa contoh hero Galvarino dan kekuatan yang diperolehi, orang-orang Mapuche mungkin akan pupus dari muka Bumi.


Kisah Sebenar "Jin Dari Gua Hira" Yang Tular Era 90an Dulu

Satu ketika dahulu (sekitar era 90an), tersebar sebuah gambar yang sangat mengejutkan di mana makhluk aneh dikatakan diambil gambar secara tak sengaja. Ia dirujuk sebagai "Jin/Syaitan Dari Gua Hira".

Menurut satu kisah, ini adalah sebuah kisah benar yang berlaku di Ras el Khaimah, Emiriah Arab Bersatu. Gambar ini telah dikeluarkan sebagai bukti laporan polis di UAE. Gambar ini juga tersebar di akhbar-akhbar Malaysia dan majalah Mastika.

Kononnya kisah ini adalah berkenaan seorang pemuda yang melawat ke gua-gua terpencil di Ras el Khaimah untuk mengambil gambar bersama rakannya.

Pemuda tersebut ada menerima nasihat penduduk setempat agar tidak menjejakkan kaki ke gua itu, namun dia tidak mengendahkannya. Pada ketika keadaan sunyi di dalam gua itu, tiba-tiba "flash" kamera menyala dengan sendirinya membuatkan mereka berdua menjerit ketakutan.

Dia memanggil rakannya itu tetapi tidak dibalas kerana terlampau takut sehingga menggigil-gigil. Beliau berlari keluar dari gua seorang diri meninggalkan rakannya lalu terus melaporkan kepada polis.

Beberapa jam kemudian, mereka (bersama polis) menemui rakannya di dalam gua dengan keadaan tidak bernyawa dan satu-satunya gambar yang ditemui dalam kameranya adalah gambar ini.

Di England, gambar ini tersebar meluas pada pertengahan tahun 1990-an dengan cerita yang sedikit berbeza.

John, pemuda England berumur 33 tahun, dikatakan telah melawat Arab Saudi dan di sana dia mendengar rakan-rakannya bercerita tentang gambar-gambar seram yang diambil dari gua-gua di kawasan itu.

Dalam versi kisah ini, jurugambar asal foto jin itu tidak mati. Dikatakan dia hanya berprasangka seperti ternampak sesuatu lalu mengambil gambar. Kehadiran makhluk aneh itu hanya disedari selepas gambar itu dicuci secara kebetulan.

Apabila dia kembali ke England, "John" cuba menjual salinan gambar yang diperolehnya. Tetapi dengan penerbitan imej itu dalam Bornemouth Advertiser, makhluk itu kemudiannya dikenalpasti sebagai sebuah patung, dan bukannya makhluk jin syaitan seperti dikatakan.

Malah, lokasi patung-patung itu tidak dikenalpasti sebagai patung di negara-negara Arab pun, bahkan sebenarnya terletak di sebahagian taman tema di United Kingdom! Gila bukan?

Majalah British, ForteanTimes telah menjelaskan dengan lanjut tentang gambar yang tular itu pada tahun 1995:

ForteanTimes juga telah menerbitkan satu laporan bagi menepis segala tohmahan berkaitan gambar 'hoax' itu dan mengepilkan bersama-sama gambar asal patung syaitan atau arca jin yang lain.

Pengarah Cheddar Showcaves & Gorge menyatakan "Ilustrasi ini adalah sebahagian daripada tarikan 'Quest Crystal' yang menarik berjuta-juta pelawat sejak pembukaannya pada tahun 1991."

"Jin" ini sebenarnya adalah seekor goblin terletak di gua buatan, bersama-sama dengan patung Lord of the Rings yang dicipta oleh Rowland Pavey.

Namun pekerja di Cheddar Showcaves & Gorge menafikan bahawa makhluk yang menakutkan itu adalah salah satu tarikan utama mereka. Mungkin kerana pada ketika itu muncul juga tuduhan bahawa ada cubaan orang barat untuk memburuk-burukkan negara Arab.

Tapi mujurlah wartawan dari Turki melawat lokasi tarikan pelancong ini di United Kingdom dan mengambil banyak gambar patung syaitan yang telah tular sekian lama, termasuklah gambar yang dibawah ini.

Ia tidak terhenti setakat itu sahaja. Masih ada lagi cubaan untuk menularkan gambar syaitan ini dengan mengenakan teknik "photoshop". Tidak pasti sama ada gambar syaitan ini boleh dianggap "meme" pada era 90an ataupun tidak, tetapi kesannya adalah amat buruk serta memperbodohkan pemikiran manusia.

Walaupun telah dijelaskan oleh majalah ForteanTimes dengan perinci, namun gambar ini masih beredar dengan versi kisah yang berbeza-beza mengikut negara tertentu.

Sehinggalah ia merebak ke Malaysia dengan kisah terkenal berjudul "Jin Dari Gua Hira" disiarkan akhbar tempatan dan majalah popular.

Gua Hira adalah sebuah tempat yang suci di mana Nabi Muhammad S.A.W menerima wahyu pertama. Tempat Nabi-Nabi adalah tempat mulia dan suci serta terjaga dari segala keburukan dunia.

Kisah Jin/Syaitan muncul di Gua Hira ini patut dibersihkan dari pemikiran setiap masyarakat kita yang mungkin selama ini masih percaya dengan ketulenan gambar ini.

Apa pengajaran dari kisah ini? Sebenarnya sejak dulu lazimnya manusia sukakan cerita sensasi dan suka menyebarkan kisah-kisah sensasi. Tapi apabila ada penjelasan sebenar disebalik kisah itu, tidak ramai mahu menjaja kebenaran.

Kerana kebenaran itu tidak sensasi. Sehingga kini, perilaku ini masih sama dikalangan masyarakat seluruh dunia. Kita berada di pihak yang mana?


Sumpahan "The Omen 1976" Yang Dianggap Sebagai Filem Paling Berhantu

Banyak filem yang sering dikaitkan dengan sumpahan tertentu seperti nasib malang, kematian dan sebagainya. Namun, filem seram The Omen (1976) dianggap sebagai filem dengan sumpahan paling dahsyat sepanjang zaman.

Filem ini menceritakan bagaimana seorang lelaki mengambil anak angkat tanpa mengetahui bahawa budak itu adalah kelahiran semula antichrist (dajjal). Namun, apakah yang berlaku di sebalik filem ini sehingga penerbit mendakwa bahawa Syaitan telah menghukum mereka kerana menghasilkan filem ini? Berikut adalah beberapa misteri sumpahan filem ini.

Setelah membantu mencipta kesan khas untuk filem The Omen, pereka John Richardson kemudian bekerja untuk filem A Bridge Too Far yang membuat pengambaran di Belanda.

Pada suatu malam, Richardson sedang memandu keretanya di sebuah jalan sunyi bersama isterinya dan seorang lagi pengukir arca kesan istimewa, Liz Moore. Kenderaan yang mereka naiki telah bertembung secara berdepan dengan kenderaan lain. Malangnya, Liz Moore telah meninggal dunia dan kepalanya terputus apabila salah satu tayar hadapan menembusi lantai dan menghentamnya.

Richardson terkejut kerana kejadian itu adalah satu kebetulan yang mirip salah satu babak dalam The Omen. Menurut Richardson lagi, sejurus sebelum berlaku kemalangan dia terlihat papan tanda arah ke bandar Ommen (bandar di Belanda) sejauh 66.6 km di hadapan. (sumber)

Dalam satu babak seram The Omen, Lee Remick yang memainkan watak ibu Damien (anak angkat/antichrist) sangat ketakutan apabila melakonkan babak sekumpulan babun menyerang kereta yang dinaiki mereka.

Pengarah filem itu, Richard Donner kemudian meletakkan seekor babun di dalam kereta itu supaya haiwan itu lebih marah dan mereka dapat merakam reaksi haiwan itu. Seorang pelatih haiwan telah ditugaskan menjaga babun-babun itu daripada menyerang kru atau pelakon.

Malangnya, pelatih haiwan itu terbunuh sehari selepas pengambaran babak babun itu. Seekor harimau telah menerkam pelatih itu dan dia mengalami kecederaan teruk di bahagian kepala. (sumber)

Pada Oktober 1975, pesawat yang dinaiki pelakon Gregory Peck (watak bapa Damien) dari London ke tapak penggambaran telah dipanah petir. Salah satu enjin telah terbakar dan hampir menyebabkan pesawat itu terhempas di Lautan Atlantik.

Beberapa minggu kemudian, pesawat yang dinaiki penerbit Mace Neufeld ke tapak penggambaran pula dipanah petir ketika melintasi Lautan Atlantik. Dua kejadian sama yang menimpa pelakon dan penerbit itu dilihat sebagai kebetulan yang menakutkan.

Apabila kejadian yang sama menimpa penulis skrip filem itu, David Seltzer, ia mula dilihat sebagai satu sumpahan. Kejadian panahan petir itu tidak terhenti di situ. Seorang lagi penerbit, Harvey Bernard, sangat hampir dipanah petir ketika melakukan pengambaran di Rome. (sumber)

Salah satu babak mencemaskan dalam The Omen adalah apabila Gregory Peck cuba untuk melarikan diri dari tanah perkuburan ketika diserang sekumpulan anjing ganas.

Beberapa anjing terlatih baka Rottweiler yang digunakan dalam filem itu diarahkan untuk menyerang stuntman yang menggantikan Peck. Walaupun telah dilengkapi dengan perlindungan yang sesuai, secara tiba-tiba sekumpulan anjing itu menyerang stuntman dengan ganasnya.

Anjing-anjing itu tidak mengendahkan arahan jurulatih mereka dan terus menyerang stuntman sehingga menyebabkan kecederaan. Mujur, pengganti pelakon itu selamat. (sumber)

Selepas terselamat dari disambar petir, penerbit Mace Neufeld terlibat lagi dalam beberapa kejadian pelik. Semasa menginap di hotel Hilton di London, dia dan isterinya hampir mati apabila Tentera Republikan Ireland (IRA) meletupkan bangunan itu. Mujur pasangan itu tiada ketika kejadian.

Beberapa hari kemudian, Neufeld bersama penerbit lain dan pelakon filem The Omen menuju untuk makan di sebuah restoran. Mereka bernasib baik apabila bangunan restoran itu diletupkan IRA sebelum mereka tiba.

Ramai yang menyangka ia adalah sumpahan tetapi pada waktu itu juga banyak serangan letupan yang dilakukan IRA di London. Mungkin penerbit itu terselamat adalah satu keajaiban. (sumber)

Untuk mendapatkan beberapa rakaman dari udara, kru filem The Omen telah menyewa sebuah pesawat ringan. Pada saat-saat akhir, syarikat pesawat itu mengubah rancangan dan menyewa pesawat itu kepada sekumpulan orang lain.

Menurut cerita, pesawat itu telah disewa oleh ahli perniagaan Cina yang memberikan tawaran lebih baik. Kru filem itu diarahkan untuk menunggu sehingga pesawat itu selesai digunakan pada sebelah petangnya.

Rupa-rupanya, ia adalah kejadian yang sangat bertuah. Pesawat yang dinaiki ahli perniagaan Cina itu telah berlanggar dengan kawanan burung sebelum terhempas dan bertembung dengan kereta. Beberapa orang didakwa kehilangan nyawa dalam kemalangan itu. (sumber)

Apabila stuntman Alf Joint selesai penggambaran The Omen, dia bekerja pula untuk filem A Bridge Too Far. Untuk satu babak, dia sepatutnya terjun dari sebuah bangunan dan mendarat di atas beg udara seperti yang biasa dilakukannya dalam filem-filem lain.

Kali ini, dia terjun dengan gaya pelik dan mendarat di atas tanah. Joint mengalami kecederaan teruk dan dikejarkan ke hospital. Apabila sedar, Joint mengatakan bahawa dia "ditolak" ketika sedang bersedia untuk babak itu. (sumber)

Salah satu lokasi penggambaran The Omen adalah Katedral Guildford. Selepas filem itu ditayangkan, para paderi memberitahu sukar untuk mengajak penduduk tempatan datang ke gereja itu. Ketakutan itu berlangsung selama lebih 30 tahun kemudian.

Pada 2008, seorang lelaki bersenjata berlegar-legar di kawasan gereja itu dan polis telah dimaklumkan mengenai perkara itu. Lelaki itu enggan memberikan kerjasama dan ditembak mati di tangga gereja itu, tempat sama di mana salah satu babak dirakamkan di situ. (sumber)

Apabila seorang eksekutif pengiklanan, Robert "Bob" Munger, menganggap sebuah filem mengenai Antichrist adalah idea yang baik, dia membentangkan cadangan itu kepada sebuah syarikat perfileman.

Memandangkan filem seram Rosemary's Baby dan The Exorcist menjadi kejayaan besar, penerbit Harvey Bernhard bersetuju dengan cadangan itu dan mahu membiayainya. Tidak lama selepas itu, Munger berubah fikiran dan menjadi seorang yang kuat agama. Dia memberi amaran kepada semua bahawa filem yang bakal dihasilkan itu akan menerima sumpahan.

Walau bagaimanapun, Bernhard tetap meneruskan rancangannya itu. Apabila kejadian-kejadian aneh mula berlaku, dia memakai salib di lokasi penggambaran sebagai langkah berjaga-jaga. (sumber)